
­

**РАЗВІЦЦЁ індустрыі КУЛЬТУРЫ І ТВОРЧАСЦІ Ў БЕЛАРУСІ**

**Крысціна Фарынга**



Праграма фінансуецца Еўрапейскім саюзам



Праграму рэалізуе кансорцыум на чале з Брытанскім саветам сумесна з малдаўскім Фондам Сораса, Польскім нацыянальным цэнтрам культуры і Інстытутам імя Гётэ.

*Macintosh HD:WORK:EU:BRAND_MATERIALS:LOGOS:Culture_logo_ENG.eps*

*Падрыхтоўка справаздачы ажыццяўляецца ў межах праграмы Еўрапейскага саюза і Усходняга партнёрства «Культура і крэатыўнасць».*

*Змест справаздачы не адлюстроўвае афіцыйны пункт гледжання Еўрапейскага саюза. Адказнасць за выкладзеную ў справаздачы інфармацыю і адлюстраваны пункт гледжання цалкам ускладаецца на аўтара.*

***Справаздача была апублікаваная ў студзені 2018 года.***

# ЗМЕСТ

Змест 3

1. Асноўныя палажэнні 5

Асаблівыя магчымасці і задачы 5

Рэкамендацыі па развіцці ІКТ у Беларусі 9

Каманда і падзякі 9

2. Індустрыя творчасці ў ЕС 10

3. Мандат і метадалогія 13

4. Развіццё культурнай і творчай прамысловасці – рэгіянальны аналіз і падрабязны агляд Беларусі 16

4.1 Кароткі аналіз нацыянальных асаблівасцяў 16

4.2 Прызнанне трансвярсальнага характару ІКТ 17

4.3 Распрацоўка стратэгій і стварэнне платформ для ўдзелу 23

4.4 Выкарыстанне новых творчых цэнтраў у якасці асновы 26

4.5 Спрашчэнне атрымання фінансавай падтрымкі на асаблівых умовах 31

4.6 Паляпшэнне якасці адукацыі і развіццё навыкаў творчых прадпрымальнікаў 35

4.7 Пашырэнне мэтавай аўдыторыі і развіццё рынкаў 37

4.8 Заахвочванне інтэрнацыяналізацыі і супрацоўніцтва 40

5. Рэкамендацыі па развіцці індустрыі культуры і творчасці ў БЕЛАРУСІ 45

5.1. Распрацоўка палітыкі, удзел і платформы. 45

5.2 Інфраструктура, фінансаванне і агульныя прынцыпы 47

5.3 Навыкі, мэтавая аўдыторыя і рынкі 49

5.4 Інтэрнацыяналізацыя і супрацоўніцтва 50

Дадатак A: Бібліяграфія 53

Дадатак B: Спіс удзельнікаў семінараў, гутарак і наведванняў аб'ектаў 56

Заўвага 57

# АСНОЎНЫЯ ПАЛАЖЭННІ

# Індустрыя культуры і творчасці (ІКТ) была прызнана Еўрапейскім саюзам больш за дзесяць год таму і знайшла адлюстраванне ў палітычных дакументах і праграмах. У справаздачы даецца АГУЛЬНАЕ ЎЯЎЛЕННЕ аб індустрыі культуры і творчасці ў шасці краінах Усходняга партнёрства: Арменіі, Азербайджане, Беларусі, Грузіі, Малдове і Украіне. Пры гэтым справаздача факусуецца на галоўным: у ёй апісваюцца нацыянальныя задачы і даюцца рэкамендацыі па іх вырашэнні з мэтай развіцця ІКТ у Беларусі.

|  |  |
| --- | --- |
| Да асноўных магчымасцяў у Беларусі належаць: | Асноўнымі задачамі Беларусі з'яўляюцца: |
| * Узровень адукацыі і наяўнасць кваліфікаванага тэхнічнага і ІТ-персанала спрыяюць развіццю крэатыўнай эканомікі. * Палітычная стратэгія дыверсіфікацыі і стварэння адкрытай беларускай эканомікі накіравана на інвестыцыі ў інфармацыйныя тэхналогіі, змены візавага рэжыму, якія забяспечваюць новыя магчымасці для развіцця турызму. * Павышаная цікавасць да беларускай культуры і паўсюднага выкарыстання беларускай мовы. | Эміграцыя кваліфікаваных прадстаўнікоў творчых прафесій носіць пастаянны характар і аслабляе патэнцыял краіны.Неспрыяльнае эканамічнае асяроддзе для арганізацый і прадпрыемстваў, якія аб'ядноўваюць работнікаў культуры і асоб творчых прафесій.Адсутнасць магчымасцяў для інтэграцыі на сусветны рынак стварае неспрыяльны клімат для развіцця ІКТ і іншых галін эканомікі.Абмежаваная грамадская прастора і ўдзел грамадзянскай супольнасці ў дзяржаўнай палітыцы.Панаванне расійскага кантэнту ў друкаваных сродках масавай інфармацыі і на тэлебачанні. |

## Асаблівыя магчымасці і задачы

#### 1. Прызнанне трансвярсальнага характару ІКТ у Беларусі

|  |  |
| --- | --- |
| * Магчымасці | * Задачы |
| * ІТ-сектар з'яўляецца адным з асноўных прыярытэтаў урада, што стварае добрыя ўмовы для ўзаемадзеяння з індустрыяй культуры і творчасці. * Новыя тэндэнцыі адраджэння гісторыі, спадчыны і наладжванне мясцовай вытворчасці з мэтай развіцця турызму спрыяюць рэалізацыі дзелавых магчымасцяў ІКТ. | * Дзяржава па-ранейшаму кантралюе культурную сферу на афіцыйным узроўні, выкарыстоўваючы яе ў якасці сродку прасоўвання ідэалогіі і фармавання сацыякультурнай ідэнтычнасці. * Індустрыя культуры і творчасці афіцыйна не прызнаная і выходзіць за межы палітыкі ў сферы культуры. * Адсутнасць нацыянальнай аўдыёвізуальнай і кінематаграфічнай палітыкі, накіраванай на падрыхтоўку кваліфікаваных кадраў і развіццё вытворчых рэсурсаў. * Адсутнасць асаблівых умоў падтрымкі ІКТ у межах дзяржаўных праграм развіцця прадпрымальніцтва і інфармацыйных тэхналогій. * Адсутнасць сістэмы збору даных, аналізу і маніторынгу дынамікі і ўздзеяння ІКТ. |

#### 2. Распрацоўка стратэгій і стварэнне платформ для ўдзелу

|  |  |
| --- | --- |
| * Магчымасці | * Задачы |
| * Устойлівае, ініцыятыўнае і незалежнае асяроддзе ІКТ з міжнароднымі сувязямі. * Стварэнне ініцыятывы «Творчая Беларусь» па прынцыпе «знізу ўверх» з мэтай падтрымкі масавага развіцця творчай індустрыі ў Беларусі. * У некаторых дзеючых прафесійных саюзаў атрымліваецца зацікавіць моладзь. * Заклік да культурных ініцыятыў з боку дзяржавы накіраваны на сумесную працу мноства зацікаўленых бакоў. | * Недастаткова развітая калектыўная арганізацыя і практыка супрацоўніцтва прадстаўнікоў творчай інтэлігенцыі. * Шырокі разрыў паміж інстытуцыяналізаванай культурай, якая падтрымліваецца дзяржавай, і незалежнымі дзеячамі мастацтваў. * Адмова мясцовых супольнасцяў ад актыўнага ўдзелу ў бягучых ініцыятывах у сферы культурнага турызму ў гарадах і рэгіёнах. |

#### 3. Выкарыстанне новых творчых цэнтраў у якасці асновы

|  |  |
| --- | --- |
| * Магчымасці | * Задачы |
| * Стварэнне некалькіх творчых цэнтраў, якія ўяўляюць з сябе ініцыятывы, накіраваныя на развіццё тэхналогій, бізнесу, мастацтва і творчасці, па прынцыпе «знізу ўверх». | * Доступ незалежных спецыялістаў да інфраструктуры абмежаваны. * Строгія правілы і бюракратыя, якія замінаюць стварэнню культурных месцаў і ўскладняюць працэс кіравання імі. * Адсутнасць сучаснага абсталявання ў сацыяльна-культурнай інфраструктуры, а таксама практыкі кіравання і пастаноўкі задач творчай супольнасцю. * Адсутнасць поўнага разумення патэнцыялу ІКТ у новых дзелавых і ІТ-цэнтрах. |

#### 4. Спрашчэнне атрымання фінансавай падтрымкі на асаблівых умовах

|  |  |
| --- | --- |
| * Магчымасці | * Задачы |
| * Краўдфандынг набірае абароты, даючы важную альтэрнатыўную крыніцу фінансавання невялікіх ІКТ-праектаў. * Новай тэндэнцыяй з'яўляецца падтрымка культуры і сацыяльных інавацый прыватнымі спонсарамі. * У цяперашні час распрацоўваецца прававая база для дзяржаўных прадпрыемстваў з удзелам прыватнага капіталу, у тым ліку культурных праектаў. * Інвестыцыі ў кінавытворчасць, у тым ліку мадэрнізацыя дзяржаўнай студыі «Беларусьфільм», а таксама стымуляванне адкрытай канкурэнцыі для атрымання фінансавання. | * У дзяржаўным фінансаванні сферы культуры адсутнічае сістэматычная канкурэнтная працэдура, якая ўключае спецыяльныя ўмовы для розных напрамкаў ІКТ. * Адсутнасць матывацыі для стымулявання спонсарства і прыватных інвестыцый у ІКТ. * Абмежаваны доступ да альтэрнатыўных крыніц фінансавання, якія адпавядаюць спецыфіцы ІКТ. * Адсутнасць эфектыўнай нарматыўна-прававой базы ў творчых прадпрыемстваў. * Недастатковая дасведчанасць і няправільнае выкарыстанне аўтарскіх правоў. * Састарэлыя практыкі і структуры ў аўдыёвізуальным сектары індустрыі. Адсутнасць стратэгічных рамак развіцця або выразнай нацыянальнай палітыкі. * Дзеючае заканадаўства ў галіне сродкаў масавай інфармацыі, якое распаўсюджваецца на Інтэрнэт, не дазваляе свабоднаму рынку ІКТ развівацца. * Дзяржава кантралюе выдавецкі рынак, а руская мова валодае манапольным статусам, нягледзячы на рост цікавасці да беларускай літаратуры. |

#### 5. Паляпшэнне якасці адукацыі і развіццё навыкаў творчых прадпрымальнікаў

|  |  |
| --- | --- |
| * Магчымасці | * Задачы |
| * Поспех ініцыятыў па прынцыпе «знізу ўверх» для прапановы нефармальнай альтэрнатыўнай адукацыі і навучання. | * Крэатыўнасць і прадпрымальніцкі патэнцыял адсутнічаюць і маюць патрэбу ў прасоўванні ў сферы адукацыі на ўсіх узроўнях. * Сярод прафесіяналаў ІКТ у дзяржаўным сектары і НУА адсутнічаюць стратэгічныя і кіраўніцкія навыкі, што перашкаджае іх арганізацыйнаму і дзелавому развіццю. * Адсутнасць новых адукацыйных дысцыплін і профіляў, звязаных з культурным турызмам, аўдыёвізуальным сектарам і кіраваннем у ІКТ. |

#### 6. Пашырэнне мэтавай аўдыторыі і развіццё рынкаў

|  |  |
| --- | --- |
| * Магчымасці | * Задачы |
| * Больш актыўнае выкарыстанне грамадскай прасторы для культурных і творчых мерапрыемстваў. * Поспех краўдфандынгавых платформаў сведчыць аб зацікаўленасці мэтавых груп у правядзенні і падтрымцы культурных і сацыяльных ініцыятыў. | * Слабыя камунікацыйныя і маркетынгавыя стратэгіі і практыкі культурных і творчых праектаў і інстытутаў. |

#### 7. Заахвочванне інтэрнацыяналізацыі і супрацоўніцтва

|  |  |
| --- | --- |
| * Магчымасці | * Задачы |
| * Прызнанне і цікавасць да беларускай мастацкай і творчай сцэны з боку міжнароднай супольнасці стымулююць фармаванне іміджу краіны на падставе творчых каштоўнасцяў. * Міждзяржаўныя рэгіянальныя сеткі і праграмы дазваляюць аператарам ІКТ Беларусі атрымліваць веды і навыкі і супрацоўнічаць з міжнароднымі партнёрамі. * Новае стаўленне да пазіцыянавання Беларусі ў міжнароднай сумеснай кінавытворчасці. | * Абмежаваныя рэсурсы і доўгатэрміновая фінансавая падтрымка для забеспячэння прысутнасці на сусветным рынку. * Міжнародная сумесная вытворчасць і партнёрскія адносіны ў сектары ІКТ, у тым ліку ў кінаіндустрыі, няпростыя. |

## 

## Рэкамендацыі па развіцці ІКТ у Беларусі

#### 1. Распрацоўка палітыкі, удзел і платформы.

* Прызнанне патэнцыялу ІКТ на ўзроўні распрацоўкі палітыкі
* Садзейнічанне дыялогу і сумесныя платформы ў межах ІКТ
* Умацаванне міжгаліновага супрацоўніцтва, у прыватнасці інфармацыйных тэхналогій і індустрыі культуры і творчасці

#### 2. Інфраструктура, фінансаванне і агульныя прынцыпы

* Стымуляванне супрацоўніцтва паміж цэнтрамі ІТ і ІКТ
* Садзейнічанне кіраванню на падставе фактычных даных
* Стварэнне спрыяльнага асяроддзя для развіцця бізнесу ІКТ

#### 3. Навыкі, мэтавая аўдыторыя і рынкі

* Развіццё творчых і прадпрымальніцкіх навыкаў у сістэме адукацыі
* Павышэнне дасведчанасці аб магчымасцях ІКТ у грамадстве

#### 4. Інтэрнацыяналізацыя і супрацоўніцтва

* Павелічэнне і падтрымка абмену і забеспячэнне прысутнасці ў міжнародных каналах
* Прасоўванне беларускай ІКТ на міжнародным узроўні

## Каманда і падзякі

**Крысціна Фарынга**, старшы эксперт (Партугалія), аўтар.

**Мікалай Скіба**, малодшы эксперт (Украіна), нацыянальны кансультант і суаўтар.

Мы хацелі б выказаць падзяку ўсім удзельнікам, якія прафесійна падышлі да падрыхтоўкі шасці справаздач аб індустрыі культуры і творчасці ў краінах Усходняга партнёрства. Удзельнікам праграмы ЕС і Усходняга партнёрства «Культура і крэатыўнасць»: Рагнару Сіілу, які сфармаваў канцэпцыю і кіраваў усім працэсам, Ціму Уільямсу – за важную аналітычную ацэнку, нацыянальнаму каардынатару праграмы ЕС і УП «Культура і крэатыўнасць» Аліне Дзеравянка – за арганізацыю паездак, актуальную інфармацыю і яе праверку. Ва ўсіх шасці краінах Усходняга партнёрства: усім зацікаўленым бакам з розных сектараў індустрыі, якія прынялі актыўны ўдзел у нарадах і семінарах і кіравалі нашымі візітамі (гл. спіс у Дадатку B). І ўрэшце мы хацелі б падзякаваць усім калегам і сябрам, якія з энтузіязмам падтрымалі нас, параілі карысныя спасылкі, выказалі свой пункт гледжання і далі парады.

# 2. ІндустрыЯ ТВОРЧАСЦІ Ў ЕС

Індустрыя культуры і творчасці (ІКТ) была прызнана Еўрапейскім саюзам і знайшла адлюстраванне ў палітычных дакументах[[1]](#footnote-1) і праграмах больш за дзесяць год таму. Крэатыўная эканоміка – гэта больш шырокі сектар, які ахоплівае не толькі традыцыйныя віды мастацтва і культурныя дысцыпліны, але і вялікую колькасць узаемазвязаных мерапрыемстваў і падгалін, валодае патэнцыялам, які прызнаецца такімі міжнароднымі арганізацыямі, як Савет Еўропы, ААН[[2]](#footnote-2), а таксама нацыянальнымі, рэгіянальнымі і мясцовымі органамі ўлады і ўстановамі ва ўсім свеце.

Акрамя таго, здольнасць дадзенага сектара ствараць нярыначныя каштоўнасці доўгі час разглядалася як сімвалічны, нематэрыяльны і навучальны ўнёсак. У апошні час распаўсюдзіўся пункт гледжання, згодна з якім дадзены сектар можа наўпрост ці ўскосна ўздзейнічаць на эканоміку шляхам садзейнічання росту, стварэння працоўных месцаў, стымулявання інавацый, сацыяльнага і ўстойлівага развіцця.

Гэтае меркаванне пацвярджаюць даследаванні і звесткі з усяго свету. Па звестках 2011 года, ВУП ЕС вырас на 558 млрд. еўра за кошт асноўных крэатыўных індустрый, што складае прыблізна 4,4% агульнаеўрапейскага ВУП.[[3]](#footnote-3) Крэатыўныя індустрыі забяспечваюць каля 8,3 млн. працоўных месцаў (поўная занятасць), што складае 3,8% ад агульнай колькасці занятага насельніцтва ў Еўропе. Паводле статыстычных звестак, у індустрыі культуры і творчасці заняты большы адсотак маладых людзей, чым у астатняй эканоміцы. Гэты сектар эканомікі апынуўся больш устойлівым у параўнанні з іншымі ў перыяд фінансава-эканамічнага крызісу ў Еўропе ў 2008 годзе. Згодна з сусветнымі эканамічнымі звесткамі за 2013 год[[4]](#footnote-4), еўрапейскія краіны займаюць лідзіруючыя пазіцыі ў гэтым сектары, забяспечваючы хуткія тэмпы развіцця. Доля ІКТ у сусветным ВУП складае 3% (2 250 млрд. долараў ЗША). ІКТ забяспечвае 29,5 млн. працоўных месцаў у свеце.

Нягледзячы на рост значэння гэтага сектара эканомікі, развіццё ІКТ замарудзілася па прычыне скрыжавання з іншымі сферамі: культурай, адукацыяй, эканомікай і гарадскім/рэгіянальным развіццём. У апошнія гады дыскусіі аб ролі ІКТ у ЕС былі прысвечаны вырашэнню наступных ключавых пытанняў:

* **Фарміраванне парадку дня ЕС шляхам пастаноўкі стратэгічна важных пытанняў ІКТ з мэтай стварэння цэласнай, узаемазвязанай еўрапейскай сістэмы.** Індустрыя культуры і творчасці практычна не ўвайшла ў стратэгію EU2020[[5]](#footnote-5). Некаторыя інстытуты ЕС высокага ўзроўню прызнаюць важную ролю культуры ў дасягненні мэтаў устойлівага развіцця. Робяцца спробы па разглядзе культуры ў якасці ключавога фактару ў адказ на глабальны парадак дня ўстойлівага развіцця на перыяд да 2030 г. ЕС неабходна працягнуць дзейнасць па прызнанні і інвеставанні ў ІКТ, вывучэнні патэнцыялу ІКТ, садзейнічанні росту і павышэнні занятасці, паскораным укараненні інавацый, што дазволіць яму паспяхова канкурыраваць на сусветным рынку і выкарыстоўваць стратэгію мяккай сілы. Інавацыі, прадпрымальніцтва і ІКТ афіцыйна з'яўляліся скразнымі тэмамі[[6]](#footnote-6) ў праграме Еўрапейскага саюза па развіцці навуковых даследаванняў і тэхналогій «Гарызонт 2020», еўрапейскай праграме падтрымкі малога і сярэдняга бізнесу (у тым ліку праграме Erasmus для маладых прадпрымальнікаў), праграмах Start-up Europe, Erasmus+, праграме еўрапейскага тэрытарыяльнага супрацоўніцтва INTERREG, а таксама структурных фондах і фондах згуртавання Еўрапейскага саюза.
* **Інтэграцыя канкурэнтнай перавагі ІКТ у стратэгіі «выбарчай спецыялізацыі» рэгіянальнага развіцця ў мэтах прасоўвання ў рэгіёнах, укаранення інавацый і сацыяльна-эканамічнага развіцця.** Індустрыя культуры і творчасці здольная ўзаемадзейнічаць з іншымі відамі дзейнасці, што прыводзіць да эфектаў агламерацыі і кластарызацыі. Як правіла, вынікам з'яўляецца высокая доля дададзенай вартасці на мясцовым узроўні. Структурныя фонды і фонды згуртавання ў некаторых рэгіёнах ЕС накіроўвалі сродкі ў ІКТ, асабліва з мэтай адлюстравання актываў, мабілізацыі рэсурсаў, стварэння стратэгічных партнёрстваў і кластараў, паляпшэння інфраструктуры і паслуг.
* **Прызнанне стратэгічнай значнасці ІКТ для рэалізацыі стратэгіі развіцця гарадоў, асабліва ў межах ініцыятывы Еўрапейскага саюза «Культурная сталіца Еўропы».** Гарады заўсёды былі цэнтрамі мастацтва і творчасці. Новыя культурныя месцы і цэнтры прыцягнуць прадстаўнікоў творчых прафесій, стануць пляцоўкай для іх сустрэч, працы, супрацоўніцтва, дэманстрацыі твораў, а таксама крокам да адраджэння горада. Закінутыя прамысловыя зоны і будынкі зацікавяць прадпрымальнікаў і асоб, якія аказваюць звязаныя паслугі. Шматгадовая флагманская ініцыятыва Еўрапейскага саюза (ECOC) з міжнароднай мастацкай і культурнай праграмы ператварылася ў больш арганізаваную ініцыятыву, згодна з якой стратэгія развіцця гарадоў павінна ўключаць у сябе культурнае развіццё і ІКТ. Гэтая ініцыятыва накіраваная на супрацоўніцтва еўрапейскіх краін у сферы культуры і забяспечвае ўзаемадзеянне асоб, зацікаўленых ва ўкараненні інавацый, занятых у сферы турызму і гарадскога планавання.
* Уключэнне ІКТ у праграмы інавацый, а таксама **праграмы навукова-даследчых і доследна-канструктарскіх работ (НДДКР)**. Спатрэбіўся час на прызнанне і падтрымку ўнёску ІКТ у інавацыйныя працэсы. У 2010 годзе ў межах ініцыятывы «Інавацыйны саюз» (флагманская ініцыятыва «Еўропа 2020»)[[7]](#footnote-7) было падкрэслена, што інавацыі ўсё больш залежаць ад нетэхналагічных фактараў, такіх як крэатыўнасць, дызайн, брэндынг і новыя арганізацыйныя працэсы. Таксама была адзначана важная роля інавацыйных працэсаў, арыентаваных на карыстальніка, і ІКТ у наладжванні значных адносін і сувязяў з мэтавай аўдыторыяй і грамадзянамі ў цэлым.
* **Садзейнічанне спадарожным эфектам у іншых галінах і грамадстве.** ІКТ займае стратэгічнае становішча паміж мастацтвам, навукай і тэхнікай, што прыводзіць да звязаных эфектаў у іншых галінах і абласцях. Культурныя і творчыя навыкі могуць апынуцца карыснымі ў іншых прафесійных абласцях. Індустрыя культуры і творчасці забяспечвае кантэнтам інфармацыйна-культурныя тэхналогіі, аказвае ўплыў на турызм і з'яўляецца часткай некалькіх вытворча-збытавых ланцугоў, у прыватнасці ў апрацоўчай прамысловасці і высокатэхналагічных галінах. ІКТ валодае каталітычным патэнцыялам і дае рэсурсы для ўкаранення інавацый у сферы аховы здароўя, вырашэння сацыяльных задач і праблем у галіне абароны навакольнага асяроддзя. Для садзейнічання міжгаліноваму развіццю і стварэння кластараў, якія аб'ядноўваюць зацікаўленых асоб, неабходна пераадолець бар'еры і наладзіць супрацоўніцтва паміж рознымі абласцямі палітыкі.
* **Умацаванне патэнцыялу ў адказ на новыя магчымасці, якія лічбавыя тэхналогіі прыўносяць у вытворча-збытавыя ланцугі ІКТ.** Хуткае развіццё лічбавых тэхналогій ператварыла Інтэрнэт у асноўны рынак, паспрыяўшы ўскладненню вытворча-збытавых ланцугоў крэатыўных індустрый. Гэта азначае, што ІКТ неабходна пастаянна ўдасканальвацца і змяняць сродкі ўзнагароджання. Інфармацыйна-камунікацыйныя тэхналогіі таксама прыўносяць новыя магчымасці ў ІКТ, у прыватнасці бізнес-мадэлі і больш непасрэдныя формы ўзаемадзеяння з мэтавымі аўдыторыямі, заснаваныя на сумеснай творчасці і максімальнай уцягнутасці карыстальнікаў. ЕС назірае за лічбавымі зменамі ў ланцугах крэатыўных індустрый з мэтай ліквідацыі рыначнага дысбалансу, нарошчвання патэнцыялу і павелічэння разнастайнасці зместу і выяўлення.
* **Паляпшэнне доступу да фінансаў, у прыватнасці з дапамогай новага механізму гарантый ЕС для ІКТ.** Доступ да розных крыніц фінансавання з'яўляецца вырашальным бар'ерам для ІКТ. Па праграме «Крэатыўная Еўропа» (2014-2020 гг.) 121 млн. еўра выдаткоўваецца на фінансавы механізм, які дзейнічае ў якасці страхавання фінансавых пасрэднікаў (напрыклад, банкаў), якія прапануюць крэдыты на рэалізацыю ініцыятыў ІКТ. Фінансавым пасрэднікам таксама будуць прэзентаваныя навучальныя праграмы для лепшага разумення патрэбаў праектаў ІКТ.
* **Прасоўванне трансгранічных сетак і альянсаў творчых цэнтраў і прадпрымальнікаў:** Еўрапейская камісія падтрымлівае Еўрапейскую сетку крэатыўных хабаў[[8]](#footnote-8) (ECHN) і анлайн-платформу для супрацоўніцтва мастакоў Creative Tracks[[9]](#footnote-9). Гэтыя пілотныя праекты спрыяюць стварэнню супольнасцяў, распаўсюджванню інфармацыі, правядзенню збораў, праграм навучання аднагодкаў, конкурсаў, спаборніцтваў, а таксама прапануюць агульную платформу гэтых структур па ўсім свеце для абмену вопытам і навучання.
* **Распрацоўка якаснага і колькаснага разумення ўплыву ІКТ – Справаздача аб маніторынгу культурнай і крэатыўнай прасторы гарадоў[[10]](#footnote-10).** Еўрапейская камісія разам са статыстычнай службай Еўрапейскага саюза «Еўрастат» і дзяржавамі-членамі, а таксама такімі міжнароднымі арганізацыямі, як ЮНЕСКА і АЭСР, працавалі над удасканаленнем працэсаў збору і аналізу міжнародных даных пра ўнёсак ІКТ у эканоміку і грамадства ў цэлым. Расце патрэба ў далейшым інвеставанні ў новыя спосабы атрымання якасных эфектаў ІКТ. Разглядаюцца іншыя спосабы збору інфармацыі, напрыклад, гісторыі і інтэрв'ю. У 2017 годзе Еўрапейская камісія і Аб'яднаны даследчы цэнтр запусцілі платформу маніторынгу культурнай і крэатыўнай прасторы гарадоў. Гэта платформа адлюстроўвае і кантралюе рэсурсы ІКТ у розных гарадах свету (у цяперашні час 168) і дазваляе сістэматычна супастаўляць і даваць колькасную і якасную ацэнку іх уплыву. Гэты інструмент з'яўляецца важным крокам для надання культуры асноўнага месца ў развіцці гарадоў, а таксама распрацоўкі новых спосабаў аналізу і атрымання даных па ІКТ.
* **Важная роля ІКТ у міжнародных адносінах ЕС, атрыманні доступу да новых рынкаў і садзейнічанні ўстойліваму развіццю і культурнай разнастайнасці ва ўсім свеце.** Нядаўна Савет ЕС прыняў палажэнні, якія падтрымліваюць паведамленне Еўрапейскай камісіі[[11]](#footnote-11) аб новым стратэгічным падыходзе ЕС да міжнародных культурных сувязяў. З улікам наватарскай ролі Еўропы ў сектары ІКТ, ЕС будзе дапамагаць стварэнню спрыяльных умоў для ІКТ з мэтай далейшага стымулявання росту і павелічэння занятасці, падтрымкі культурнай вытворчасці для турызму і развіцця, ствараючы новыя каналы камунікацыі, міжкультурнага дыялогу і забеспячэння міру.

# 3. МАНДАТ І МЕТАДАЛОГІЯ

У справаздачы даецца агульнае ўяўленне аб індустрыі культуры і творчасці[[12]](#footnote-12) ў шасці краінах Усходняга партнёрства: Арменіі, Азербайджане, Беларусі, Грузіі, Малдове і Украіне. Пры гэтым справаздача факусуецца на галоўным: у ёй апісваюцца нацыянальныя задачы і даюцца рэкамендацыі па іх вырашэнні з мэтай развіцця ІКТ у Беларусі.

Мэта гэтага мандата – прааналізаваць бягучы стан ІКТ у шасці краінах, вызначыць асноўныя задачы і магчымасці, выпрацаваць рэкамендацыі, задаць напрамкі і вызначыць далейшыя крокі. Гэты падыход выходзіць за межы звароту ў органы, якія адказваюць за фарміраванне палітыкі, на нацыянальным і еўрапейскім узроўнях. Ён прызначаны для ўсіх зацікаўленых асоб, патэнцыяльна ўцягнутых у неаднастайную і ўзаемазвязаную сістэму ІКТ. Да асноўных мэтавым груп адносяцца: Прадстаўнікі ўрадавых структур і органаў улады ў рэгіёне Усходняга партнёрства на ўсіх узроўнях – нацыянальным, рэгіянальным і мясцовым – міжнародныя партнёры ЕС, спецыялісты з розных галін і падгалін, арганізацый, прадпрыемстваў і ўстаноў і ўсе зацікаўленыя асобы, у прыватнасці са сферы адукацыі і бізнесу, якія маюць дачыненне да праграмы развіцця ІКТ.

Згодна з прадметам дадзенай справаздачы, тэрмін «індустрыя культуры і творчасці» ахоплівае шырокі і дынамічны спектр дысцыплін або падгалін з характэрнымі для кожнай краіны рысамі. Гэтыя дысцыпліны ўвесь час развіваюцца і ўзаемадзейнічаюць, таму даваць дакладныя вызначэнні і апісваць канцэпцыі немэтазгодна, аднак пры падрыхтоўцы гэтай справаздачы выкарыстоўваліся наступныя крыніцы:

1. Адпраўным пунктам з'яўляецца канцэпцыя сектараў індустрыі культуры і творчасці, якая змяшчаецца ў палажэнні[[13]](#footnote-13) аб распрацоўцы праграмы «Крэатыўная Еўропа». У канцэпцыі даецца шырокае вызначэнне, якое ўключае ўсе віды дзейнасці, заснаваныя на культурных каштоўнасцях і/або мастацкім і іншых відах творчасці, у тым ліку: архітэктура, архівы, бібліятэкі і музеі, мастацкія рамёствы, аўдыёвізуальнае мастацтва (кінематограф, відэагульні, мультымедыя і тэлебачанне), матэрыяльная і нематэрыяльная культурная спадчына, дызайн (у тым ліку дызайн адзення), музыка і літаратура, выканальніцкія віды мастацтва, выдавецкая справа, радыё і выяўленчае мастацтва.
2. У кожнай краіне існуюць асаблівыя формы культурнага і творчага самавыяўлення. У вышэйпералічаных шасці краінах Усходняга партнёрства можна разгледзець і іншыя віды дзейнасці, пры ўмове, што яны валодаюць дастатковым патэнцыялам, напрыклад, інфармацыйна-камунікацыйныя тэхналогіі, СМІ, камунікацыі і рэклама, мода і прадметы раскошы, гастраномія, вінаробства і культурны турызм.
3. У справаздачы асаблівая ўвага надаецца спосабам стварэння і паляпшэння ўмоў для развіцця гэтых дысцыплін, падгалін або правядзення мерапрыемстваў у межах ІКТ, якія характарызуюцца маштабаванасцю і/або здольныя прыносіць прыбытак, захоўваць устойлівасць і рабіць непасрэдны ўнёсак у эканамічны рост і павелічэнне занятасці.

Запланаваны тэрмін падрыхтоўкі справаздачы – паўгода, з восені 2016 года да вясны 2017 года. Праца на аб'ектах праходзіць у форме місій у шасці сталічных гарадах рэгіёну (ва Украіне дадаткова быў уключаны Львоў). У ходзе гэтых паездак інтэрв'ю, сустрэчы і абмеркаванні праводзіліся з асноўнымі зацікаўленымі асобамі, у тым ліку прадстаўнікамі ўрадавых структур, творчай інтэлігенцыі і арганізацый, як індывідуальна, так і на групавых семінарах. Місія таксама ўключала наведванне творчых прастор, пляцовак і ўстаноў. Збор звестак і зваротная сувязь дапаўняюцца другаснымі даследаваннямі з выкарыстаннем наяўнай літаратуры і іншых крыніц па тэме.

Хаця краіны Усходняга партнёрства падобныя па многіх параметрах, маюцца таксама істотныя адрозненні. Перад гэтымі краінамі стаяць аднолькавыя задачы па распрацоўцы праграмы ІКТ, і яны могуць атрымаць выгаду з сумесных дзеянняў, але шляхі рэалізацыі праграмы могуць быць рознымі. У гэтай справаздачы вызначаны асноўныя задачы і магчымасці развіцця ІКТ ва Украіне. З многімі з гэтых задач сутыкаюцца іншыя краіны (і рэгіёны) зямнога шара, у тым ліку ў Еўропе і Еўрапейскім саюзе. Паколькі ІКТ звязаная з новай эканомікай, заснаванай на таленце, кадравым патэнцыяле і творчасці, для развіцця сектара спатрэбіцца стварэнне цэлай узаемазлучанай сістэмы. Гатовых рашэнняў няма.

Для вырашэння кожнай задачы ў справаздачы прыводзяцца прыклады з краін Еўрапейскага саюза. У некаторых прыкладах даецца апісанне доўгатэрміновых правераных ініцыятыў, іншыя былі запушчаны зусім нядаўна і яшчэ не былі цалкам ацэнены. Прыклады[[14]](#footnote-14) іншых краін могуць апынуцца карыснымі. Яны апісваюць практычнае ажыццяўленне і могуць быць узноўлены з улікам неабходных мясцовых зменаў і/або паслужыць адпраўным пунктам для даследавання і распрацоўкі ўласных рашэнняў краінамі Усходняга партнёрства. Рэкамендацыі па садзейнічанні развіццю сектара прэзентуюцца як з улікам кароткатэрміновай, так і сярэднетэрміновай перспектывы.

# 4. РАЗВІЦЦЁ культурнай і творчай ПРАМЫСЛОВАСЦІ – РЭГІЯНАЛЬНЫ АНАЛІЗ І падрабязны агляд БЕЛАРУСІ

## 4.1 Кароткі аналіз нацыянальных асаблівасцяў

**Магчымасці**

* Узровень адукацыі і наяўнасць кваліфікаванага тэхнічнага і ІТ-персанала спрыяюць развіццю крэатыўнай эканомікі.

Агульны высокі ўзровень адукацыі ў краіне гарантуе падрыхтоўку кваліфікаваных спецыялістаў у індустрыі культуры і творчасці і сумежных абласцях. У краіне квітнее ІТ-аўтсорсінг і развіваецца індустрыя гульняў, што дазваляе Беларусі паспяхова канкурыраваць на міжнародных рынках і дае трывалую аснову для развіцця ІКТ.

* Палітычная стратэгія дыверсіфікацыі і стварэння адкрытай беларускай эканомікі накіравана на інвестыцыі ў інфармацыйныя тэхналогіі, змены візавага рэжыму, якія забяспечваюць новыя магчымасці для развіцця турызму.

З прычыны абнаўлення іміджу краіны, дзе асноўная ўвага надаецца стварэнню больш адкрытага і прывабнага асяроддзя для міжнароднага гандлю і турызму, спрашчаецца візавы рэжым. Нядаўна ўведзены рэжым бязвізавага ўезду праз міжнародны аэрапорт Мінск на тэрмін да 5 дзён спрыяе прыцягненню ў краіну грамадзян з 80 краін. Акрамя таго, быў уведзены рэжым бязвізавага ўезду з мэтай кароткатэрміновых наведванняў аб'ектаў прыроднай і культурнай спадчыны на польска-беларускай мяжы, у прыватнасці нацыянальнага парку «Белавежская пушча» і парку адпачынку «Аўгустоўскі канал», які распасціраецца да самага г. Гродна.

* Павышаная цікавасць да беларускай культуры і паўсюднага выкарыстання беларускай мовы.

Дзякуючы эфектыўнай камунікацыйнай кампаніі «Будзьма беларусамi!» (з 2008 года), якая спрыяла выкарыстанню беларускай мовы і культуры на разнастайных мастацкіх і культурных мерапрыемствах, статус беларускай мовы і культуры прыкметна ўзрос. Усё пачалося з кола аднадумцаў і культурных НУА, а затым кампанія атрымала падтрымку дзяржаўных устаноў, сродкаў масавай інфармацыі і кампаній

**Задачы**

* Эміграцыя кваліфікаваных прадстаўнікоў творчых прафесій носіць пастаянны характар і аслабляе патэнцыял краіны.

У выніку эканамічнага спаду і беспрацоўя актыўна адбываецца міграцыя ў замежныя краіны. Асабліва гэта тычыцца маладых спецыялістаў. Сярод іх спецыялісты па ІКТ, дзеячы культуры і прадстаўнікі творчых прафесій, якія валодаюць высокай кваліфікацыяй, сувязямі і магчымасцямі працаўладкавання ў іншых краінах. Бесперапынная эміграцыя прыводзіць да скарачэння спецыялістаў на рынку працы, што служыць перашкодай для развіцця ІКТ у Беларусі.

* Неспрыяльнае эканамічнае асяроддзе для арганізацый і прадпрыемстваў, якія аб'ядноўваюць работнікаў культуры і асоб творчых прафесій.

Эканамічныя цяжкасці ў Беларусі сур'ёзна ўскладняюць развіццё і стрымліваюць ініцыятыву. Нядаўна ўрад прыпыніў дзеянне прынятага ў 2015 годзе дэкрэта «Аб папярэджанні сацыяльнага ўтрыманства», які абавязвае беспрацоўных плаціць падатак за адсутнасць працы. Гэты дэкрэт аказаў негатыўны ўплыў на мастакоў і асоб творчых прафесій, паколькі ўсе тыя з іх, хто не быў афіцыйна прызнаны дзяржаўнай камісіяй, патрапілі ў катэгорыю «беспрацоўных».

* Адсутнасць магчымасцяў для інтэграцыі на сусветны рынак стварае неспрыяльны клімат для развіцця ІКТ і іншых галін эканомікі.

Росквіт нацыянальнай крэатыўнай эканомікі можна супаставіць толькі з крэатыўнай эканомікай у іншых краінах свету і агульнай эканомікай. Аднак у Беларусі бізнес па-ранейшаму шмат у чым залежыць ад дзяржаўных механізмаў, а не рыначных адносін. Таму ў ІКТ адсутнічае асяроддзе стымулявання ініцыятывы і прасоўвання прадпрымальніцтва.

* Абмежаваная грамадская прастора і ўдзел грамадзянскай супольнасці ў дзяржаўнай палітыцы.

У дзяржаўным кіраванні і структурах распрацоўкі палітыкі адсутнічаюць неабходныя працэдуры празрыстасці і бухгалтарскага ўліку, што істотна абмяжоўвае ўдзел грамадзянскай супольнасці ў дыялогу, яго ролю ў дыскусіях і прыняцці рашэнняў. Больш за тое, з прычыны дзяржаўнага кантролю СМІ, публічнае выказванне меркавання і дэбаты не набіраюць належнага размаху, пераважае самацэнзура.

* Панаванне расійскага кантэнту ў друкаваных сродках масавай інфармацыі і на тэлебачанні.

Расійскі кантэнт па-ранейшаму дамінуе ў друкаваных сродках масавай інфармацыі і на тэлебачанні, у той час як беларускі кантэнт і прадукцыя выцясняюцца ў няроўных умовах канкурэнцыі.

## 4.2. Прызнанне трансвярсальнага характару ІКТ

ІКТ валодае рознабаковым і трансвярсальным характарам, што аказвае ўплыў на эканамічнае і сацыяльнае развіццё. Патэнцыял ІКТ у краінах Усходняга партнёрства (як і ў многіх іншых краінах) па-ранейшаму недаацэньваецца на ўсіх узроўнях: ад прадстаўнікоў урадавых структур і органаў улады да грамадства ў цэлым, у тым ліку спецыялістаў, занятых у гэтым сектары эканомікі. Гэты (прота-) сектар наўрад ці будзе ўспрымацца як неад'емная частка эканомікі, часткова праз адсутнасць дастатковых звестак пра яго ўплыў на агульны эканамічны рост і якасць жыцця. У свядомасці большасці людзей культура і эканоміка ўяўляюць сабой дзве розныя галіны, якія не ўзаемадзейнічаюць адна з адной. Для многіх культура па-ранейшаму з'яўляецца раскошай (такі падыход працягвае савецкую традыцыю). Гэты сектар эканомікі лічыцца малапрадуктыўнымі, з нізкай патрэбай у рэсурсах.

Таксама складана цалкам зразумець канцэпцыю ІКТ за кошт адкрытага і шматбаковага характару індустрыі. ІКТ уключае ў сябе некалькі розных дысцыплін, відаў дзейнасці і прафесій, узаемадзеянне якіх можа паспрыяць павышэнню эфектыўнасці многіх іншых сектараў і абласцей. Паняцце ІКТ можа вар'іравацца ў залежнасці ад канкрэтнага рэгіёну, культуры або палітыкі. Усе гэтыя фактары ўскладняюць працэс усведамлення і прызнання ролі сектара.

Многія работнікі культуры не ідэнтыфікуюць сваю дзейнасць з праграмай ІКТ. Кожная дысцыпліна мае ўнікальную гісторыю і ўласныя шляхі развіцця. Па гэтай прычыне адрозненні паміж дысцыплінамі больш відавочныя і прызнаюцца часцей, чым іх агульныя элементы. Няшмат хто прызнае перавагі інтэграцыі ўсёабдымнай канцэпцыі ІКТ, якая не толькі паспрыяла б каардынацыі і ўзаемадзеянню, але і дазволіла б агучыць адзіную пазіцыю і прыцягнуць увагу грамадскасці. Шмат хто з дзеячаў культуры і людзей творчых прафесій разглядае такую перафармулёўку як тэндэнцыю да камерцыялізацыі культуры, накіраваную на даследаванне яе матэрыяльнага боку і прыбытковасці. Такія змены ўяўляюцца праблематычнымі праз боязь ператварэння культуры ў інструмент. На думку прафесара П'ера Луіджы Сако[[15]](#footnote-15), такая рэакцыя адлюстроўвае логіку культуры даіндустрыяльнага грамадства, у якім атрыманне ўзнагароджання мастаком або культурным дзеячам разглядалася не як рыначная здзелка, а як сімвалічны абмен падарункамі паміж ім і патронам – чалавекам ці дзяржавай. У гэтым сэнсе вытворчасць і доступ да культуры абмежаваныя і абумоўленыя сацыяльна-эканамічнымі бар'ерамі.

***Канцэпцыя П'ера Луіджы Сако «Культура 3.0» (2011 г.)****[[16]](#footnote-16)*

Тэхналагічнае і эканамічнае развіццё паступова змяняла асновы сектара. Як і ў многіх іншых краінах, у краінах Усходняга партнёрства павялічылася колькасць «крэатыўных» пасад, а таксама творчых кампанентаў работ, якія раней лічыліся «руціннымі» або «механічнымі». Гэтая змена аказала істотны ўплыў на сістэму адукацыі, сістэму сацыяльнага забеспячэння і прадстаўнікоў урадавых структур у частцы развіцця і захавання чалавечага капіталу. У большасці краін Усходняга партнёрства поспех высокатэхналагічнага аўтсорсінгу і індустрыі інфармацыйных тэхналогій быў больш прыкметным і нарастаючым і, такім чынам, аказаў большы ўплыў на асоб, адказных за распрацоўку палітыкі і інвестараў. На жаль, ІКТ пераважна апынулася ў цені гэтага тэхналагічнага буму.

На гэтым пераходным этапе культура мае патрэбу ў новых дынамічных арганізацыйных і бізнес-мадэлях, нават калі прыбытак не з'яўляецца канчатковай мэтай. П'ер Луіджы Сако падкрэслівае, што нематэрыяльным вынікам культурнай дзейнасці, якія адыгрываюць ролю ў дасягненні дабрабыту, устойлівага развіцця, укаранення інавацый, сацыяльнай згуртаванасці і фарміраванні мясцовай сацыякультурнай ідэнтычнасці, неабходна надаць належную ўвагу. Аднак традыцыйная культура недастаткова ўспрымальная да такіх зменаў. Нават многім прадпрымальнікам і кампаніям, нацэленым у тым ліку на атрыманне прыбытку (музыка, аўдыёвізуальнае мастацтва, сродкі масавай інфармацыі, інфармацыйна-камунікацыйныя тэхналогіі, дызайн і архітэктура), праграма ІКТ па-ранейшаму ўяўляецца «дзіўнай», і яны не заўважаюць магчымасцяў, якія яна перад імі адкрывае.

Розныя дысцыпліны сектара па-ранейшаму разрозненыя і супернічаюць паміж сабой. Калектыўная арганізацыя (неафіцыйныя саюзы і платформы, галаўныя арганізацыі і іншыя галіновыя асацыяцыі) усё яшчэ знаходзіцца на ранняй стадыі развіцця. Дзейнасць кваліфікаваных кадраў не ўзгоднена, адсутнічаюць сумесныя праграмы. Адсутнічае аб'яднанне, якое валодае адзінай пазіцыяй, здольнае адстаяць і прасунуць інтарэсы ўсяго сектара. Да гэтага часу функцыянуюць раней прэстыжныя і магутныя прафсаюзы, якія ў савецкія часы выступалі ад імя розных мастацкіх і культурных аб'яднанняў, але большасць з іх, падобна, не рэагуе на бягучыя патрэбы і праблемы сектара, нягледзячы на рэарганізацыю некаторых прафсаюзаў з мэтай прыцягнення маладога пакалення. Рыначная эканоміка прыўносіць новыя каштоўнасці і характарызуецца дынамічнасцю, аднак разрозненасць не дазваляе большасці структур скарыстацца новымі магчымасцямі. Інстытуцыяналізаваная культура баіцца страціць свой статус і прывілеі, а раз'яднаны незалежны сектар культуры і творчасці ва ўмовах хуткага пераходу да рыначнай эканомікі апынуўся не здольным да стварэння ўстойлівых калектыўных структур. Па гэтай прычыне яны не прызналі ролю і патэнцыял ІКТ у якасці канцэпцыі аб'яднання. Галіна культуры па-ранейшаму акцэнтуе ўвагу на «Я» – самастойнай рэалізацыі праектаў у канкурэнтным асяроддзі, а не на сумеснай працы ў рэжыме «Мы».

Трансвярсальны і міжгаліновы патэнцыял ІКТ, асабліва для эканамічнага росту і стварэння працоўных месцаў, для многіх па-ранейшаму не відавочны. Наяўных звестак недастаткова для пераканаўчай аргументацыі і схілення зацікаўленых бакоў на бок ІКТ. Неабходныя новыя метады збору і вымярэння як колькасных, так і якасных набораў даных, каб даць належнае ўяўленне пра патэнцыяльны уплыў індустрыі, які выходзіць далёка за межы лічбаў. Новая эканамічная структура патрабуе працы з іншымі паказальнікамі. Скрыжаванне ІКТ з іншымі сектарамі эканомікі, яе ўскосны і невідавочны ўплыў патрабуе міжгаліновага і міждысцыплінарнага аналізу для больш глыбокага даследавання гэтай з'явы. У большасці краін Усходняга партнёрства ў цяперашні час вядзецца праца па распрацоўцы індыкатараў ЮНЕСКА «Культура для развіцця». Арменія, Азербайджан, Грузія, Украіна і Малдова распрацавалі гэтыя індыкатары ў межах праграмы Еўрапейскага саюза і Усходняга партнёрства «Культура і творчасць»[[17]](#footnote-17). Гэта выдатная практыка, якая дазваляе краінам вызначаць базавыя паказальнікі ў працэсе пошуку месца культуры ў эканоміцы і грамадстве, якая забяспечвае аснову для дыскусій і распрацоўкі палітыкі на нацыянальным і міжнародным узроўнях.

Трансвярсальнасць ІКТ складана ацаніць: гэты аспект мяркуе радыкальныя змены ў арганізацыі і функцыянаванні нацыянальных урадаў, рэгіянальных або гарадскіх саветаў і ўстаноў. Строгі падзел абласцей без сумесных, скаардынаваных дзеянняў і бюджэту – не самы эфектыўны спосаб распрацоўкі і рэалізацыі паспяховай палітыкі ў ІКТ. Доступ да лічбавых тэхналогій і іх выкарыстанне нівелявалі адрозненні паміж вытворцамі і карыстальнікамі. У цяперашні час вытворчасць уключае рэсурсы, арыентаваныя на карыстальніка, таму існуе вострая неабходнасць у распрацоўцы схем і каналаў сувязі, якія дазволяць грамадзянам прымаць актыўны ўдзел у распрацоўцы палітыкі.

Таму для прызнання здольнасці гэтага сектара аказваць уплыў на эканоміку неабходна змяніць тэарэтычны і практычны падыход да даследаванняў і інавацый. У цяперашні час інавацыі прынята лічыць тэхналагічна абумоўленымі і разглядаць выключна ў кантэксце вытворчасці, у той час калі неабходна прыняць да ўвагі патэнцыял нетэхналагічных інавацый. Мастацкія і культурныя працэсы таксама арыентаваныя на даследаванні і распрацоўку базы канкрэтных ведаў, што патрабуе доўгатэрміновых інвестыцый. Гэты сектар валодае велізарным патэнцыялам, улічваючы яго здольнасць прыцягваць карыстальнікаў і мэтавыя аўдыторыі, змяняць арганізацыі, а таксама пераацэньваць веды і кіраваць імі. Даследаванні і тэхналогіі выкарыстоўваюцца для стварэння новых ідэй і прадукцыі, але культурныя працэсы дазваляюць пратэставаць новыя тэхналогіі на практыцы і папулярызаваць іх.

Асобныя стратэгіі для эфектыўнай рэалізацыі патэнцыялу ІКТ усё яшчэ знаходзяцца на стадыі запуску. У турызме прызнаецца асаблівая роля культуры, але захоўваюцца сувязі з міністэрствамі культуры і эканомікі, а не з больш перспектыўнай ІКТ. Палітыка ІКТ часта распрацоўваецца адной упаўнаважанай установай, галоўным чынам міністэрствам культуры, але гэты сектар патрабуе аб'яднання намаганняў для распрацоўкі і рэалізацыі праграм і інструментаў, якія ахопліваюць большую колькасць абласцей. Неабходна больш комплекснае бачанне працэсаў распрацоўкі стратэгій, праграм і інструментаў ІКТ і прыцягнення зацікаўленых бакоў.

У многіх краінах Усходняга партнёрства дзейнічаюць міжведамасныя працоўныя групы, якія абмяркоўваюць і размяркоўваюць ролі ІКТ. Для павышэння эфектыўнасці і збору адэкватных рэсурсаў можна выкарыстоўваць розныя сферы палітыкі і размеркаваць адпаведныя сродкі бюджэту для падрыхтоўкі сумеснай нацыянальнай стратэгіі ІКТ, якая ахоплівае эканоміку, прадпрымальніцтва, даследаванні, тэхналогіі і інавацыі, адукацыю, развіццё гарадоў і рэгіёнаў. Рэкамендуецца стварыць канкрэтныя і незалежныя міжведамасныя мэтавыя групы для каардынацыі і развіцця ІКТ, якія ўключаюць прыватны сектар/кампаніі і кваліфікаваных спецыялістаў (установы культуры, НУА і прадпрымальнікі). Гэтыя мэтавыя групы маглі б забяспечыць узаемадзеянне і каардынацыю дзеянняў. Яны таксама могуць прэзентаваць сектар у працэсе распрацоўкі палітыкі, садзейнічаць правядзенню даследаванняў, ажыццяўляць кантроль і ацэнку палітыкі.

#### 4.2.1 Міжнародныя прыклады

**Цэнтр перадавога вопыту ІКТ у Германіі**

* **Цэнтр перадавога вопыту індустрыі культуры і творчасці[[18]](#footnote-18)** быў створаны ў 2007 годзе па рашэнні Бундэстага ў выніку запуску міжведамаснай ініцыятывы: Федэральнае міністэрства эканомікі і энергетыкі Германіі і спецыяльны ўпаўнаважаны федэральнага ўрада Германіі па справах культуры і сродкаў масавай інфармацыі. Цэнтр выконвае функцыі пасрэдніцтва, абароны інтарэсаў і каардынацыі ў Берліне, інфармуе, забяспечвае падтрымку і ўмацоўвае давер паміж структурамі, якія адказваюць за фарміраванне і рэалізацыю палітыкі, ІКТ, акадэмічнымі коламі і іншымі галінамі. Ён аказвае і дае шырокі спектр паслуг і ведаў, арыентаваных на прафесійную падрыхтоўку і ўмацаванне патэнцыялу ІКТ (у прыватнасці, прасоўванне прадпрымальніцтва), супрацоўніцтва паміж ІКТ і іншымі сектарамі, даследаванне адпаведных тэндэнцый і распрацовак і забеспячэнне прафесіяналаў ІКТ нейтральнай платформай для ўзаемадзеяння.

*Гл. болей прыкладаў на афіцыйных сайтах Савета крэатыўных індустрый[[19]](#footnote-19) (Вялікабрытанія) і кампаніі Brainport Eindhoven[[20]](#footnote-20) (Нідэрланды)*

#### 4.2.2 Магчымасці ў Беларусі

* ІТ-сектар з'яўляецца адным з асноўных прыярытэтаў урада, што стварае добрыя ўмовы для ўзаемадзеяння з індустрыяй культуры і творчасці.

За апошняе дзесяцігоддзе ІТ-сектар атрымаў адчувальную дзяржаўную падтрымку. Стварэнне ў 2005 годзе Парка высокіх тэхналогій (ПВТ) з мэтай падтрымкі індустрыі праграмнага забеспячэння дазволіла стварыць сучасную інфраструктуру са спрыяльным дзелавым кліматам (сумесны офіс, бізнес-інкубатар і адукацыйны цэнтр). На бягучы момант больш за 90% прадукцыі прыпадае на экспарт. Кампаніі-рэзідэнты Парка высокіх тэхналогій могуць удзельнічаць у новых навукаёмістых мерапрыемствах. Любая кампанія, якая займаецца ІТ і сумежнай дзейнасцю, можа падаць заяўку на рэгістрацыю ў якасці рэзідэнта Парка высокіх тэхналогій і скарыстацца падатковымі льготамі і іншымі прывілеямі. Адміністрацыя ПВТ адказвае за вызначэнне тэндэнцый і палітыкі развіцця нацыянальнай індустрыі праграмнага забеспячэння. Дадзеная мадэль дае добрую выпрабавальную пляцоўку для плённага ўзаемадзеяння з ІКТ.

* Новыя тэндэнцыі адраджэння гісторыі, спадчыны і наладжванне мясцовай вытворчасці з мэтай развіцця турызму спрыяюць рэалізацыі дзелавых магчымасцяў ІКТ.

Новая дынаміка адкрывае патэнцыял для прыцягнення турыстаў і павышэння попыту на спалучаныя тавары і паслугі. Да іх адносяцца рамёствы, рэканструкцыя помнікаў архітэктуры, стварэнне музеяў пад адкрытым небам, развіццё агратурызму, аднаўленне гістарычных падзей у гарадах і рэгіёнах, у тым ліку, напрыклад, габрэйская спадчына. Горад Мінск таксама адкрываюць наноў падчас альтэрнатыўных экскурсій. У прыватнасці, гэта тычыцца яго савецкай архітэктуры. Тым часам запускаюцца эксперыментальныя праекты па рэалізацыі стратэгій ІКТ у гарадах, напрыклад, праект «Брэст-2019», былы праект Савета Еўропы COMUS (2015-2017 гг.) у горадзе Мсціславе, падчас якога была пабудавана мадэль развіцця пры дапамозе культуры, і, нарэшце, ініцыятыва «Крэатыўныя гарады і рэгіёны» у межах праграмы Еўрапейскага саюза і Усходняга партнёрства «Культура і творчасць» у Светлагорску[[21]](#footnote-21).

#### 4.2.3 Задачы ў Беларусі

* Дзяржава па-ранейшаму кантралюе культурную сферу на афіцыйным узроўні, выкарыстоўваючы яе ў якасці сродку прасоўвання ідэалогіі і фарміравання сацыякультурнай ідэнтычнасці.

Дзяржава выступае ў якасці пасрэдніка, фундатара і прадзюсара кантэнту і падзей у галіне мастацтваў і культуры, а таксама ўладальніка культурных прастор, залаў, студый і тэлеканалаў. Акрамя таго, у дзяржаўных працэдурах адсутнічае празрыстасць. Дыялог з зацікаўленымі бакамі зводзіцца на нішто. Афіцыйны культурны асяродак выкарыстоўваецца як сродак прасоўвання дзяржаўнай ідэалогіі, у той час як незалежныя дзеячы культуры вымушаныя атрымліваць дазвол на магчымасць весці грамадскую дзейнасць: у дачыненні да зместу праграм і кантэнту дзейнічаюць строгія правілы і палажэнні.

* Індустрыя культуры і творчасці афіцыйна не прызнаная і выходзіць за межы палітыкі ў сферы культуры.

Новы Кодэкс аб культуры 2016 года прадугледжвае стварэнне адзінага механізму рэгулявання культуры. У Кодэксе выкладаюцца асновы культурнай дзейнасці і прадугледжваецца кантроль наступных сфер: захаванне і развіццё культурных каштоўнасцяў, абарона гістарычнай, культурнай і археалагічнай спадчыны; бібліятэкі і музеі; кіно; народныя мастацкія промыслы, аматарскія групы; культурная актыўнасць; а таксама стымуляванне развіцця культуры. Тэрмін «крэатыўны» выкарыстоўваецца ў гэтым дакуменце не толькі ў сувязі з шырокай канцэпцыяй ІКТ і яе патэнцыяльным уплывам на эканоміку і грамадства. Многія культурныя і творчыя дысцыпліны не лічацца прымальнымі для атрымання дзяржаўнай падтрымкі і дэманстрацыі шырокай грамадскасці.

* Адсутнасць нацыянальнай аўдыёвізуальнай і кінематаграфічнай палітыкі, накіраванай на падрыхтоўку кваліфікаваных кадраў і развіццё вытворчых рэсурсаў.

Нягледзячы на высокі попыт на прафесійных кінематаграфістаў і фонды кінавытворчасці (у выніку нядаўніх інвестыцый), у кінаіндустрыі Беларусі адсутнічае нацыянальная стратэгія, якая магла б паспрыяць умацаванню неабходных навыкаў і мадэляў кіравання. Як следства, многія кваліфікаваныя спецыялісты эмігруюць у Расію і іншыя еўрапейскія краіны ў пошуках больш спрыяльнага асяроддзя для рэалізацыі магчымасцяў.

* Адсутнасць асаблівых умоў падтрымкі ІКТ у межах дзяржаўных праграм развіцця прадпрымальніцтва і інфармацыйных тэхналогій.

Дзеючыя ІТ-супольнасці, а таксама праграмы дзяржаўных інвестыцый і матэрыяльнага стымулявання, накіраваныя на развіццё інфармацыйных тэхналогій, недастаткова звязаныя з індустрыяй культуры і творчасці. Як на дзяржаўным, так і на прафесійным узроўні адсутнічае разуменне неабходнасці садзейнічання ўзаемадзеянню інфармацыйных тэхналогій і ІКТ, у тым ліку ў межах правядзення сумесных даследаванняў і маштабавання праектаў на сусветным рынку.

* Адсутнасць сістэмы збору даных, аналізу і маніторынгу дынамікі і ўздзеяння ІКТ.

Адчуваецца недахоп узаемазвязаных даных па ІКТ у Беларусі (у тым ліку статыстычных). Многія галіновыя дысцыпліны адсутнічаюць у нацыянальных статыстычных і эканамічных класіфікацыях. Гэта перашкаджае правільнай дыягностыцы і даследаванню ўздзеянняў галіны, што вельмі неабходна для збору звестак і наступных дзеянняў асоб, адказных за прыняцце рашэнняў. Больш за тое, гэта не дае магчымасці супаставіць бягучую сітуацыю ў краіне з міжнароднай, замінае правядзенню праграм абмену і навучання па метадзе «роўны-роўнаму».

## 4.3 Распрацоўка стратэгій і стварэнне платформ для ўдзелу

Сістэмны падыход да ІКТ з'яўляецца важным крокам да фундаментальных зменаў у краінах Усходняга партнёрства. Гаворка ідзе пра ліквідацыю разрыву паміж дзяржаўнымі органамі і грамадзянамі. Адсутнасць узаемнага даверу перашкаджае развіццю грамадзянскай і грамадскай культуры. Розныя зацікаўленыя бакі павінны ўзаемадзейнічаць, каб зрабіць свой унёсак у росквіт ІКТ і раскрыць яе патэнцыял як пераходнай галіны. Усе павінны адыграць сваю ролю ў рэалізацыі гэтай стратэгіі калектыўнай адказнасці: дзяржаўныя і рэгіянальныя/мясцовыя органы ўлады, кампаніі і прыватны сектар, грамадзянская супольнасць.

Аднабаковых дзеянняў і дзяржаўнай палітыкі, якая рэалізуецца зверху ўніз, недастаткова для ўкаранення інавацый і крэатыўнасці як такіх. Тое ж самае тычыцца тыповай для гэтага сектара пазіцыі развіцця бізнесу ў адзіночку. Хаця ў краінах Усходняга партнёрства маецца некалькі ўзорных прыкладаў, Беларусі трэба прайсці доўгі шлях для стварэння культуры, заснаванай на ўсеагульным удзеле, а не на адзінкавых падзеях. Вельмі важнае значэнне маюць сумесныя абмеркаванні і адкрытыя нарады, але яны павінны прыводзіць да распрацоўкі і ажыццяўлення канкрэтных планаў дзеянняў (хай і ў частковай форме і/або залежных ад далейшых палітычных перамоў). Такі падыход мае на ўвазе абмеркаванне і фармулёўку стратэгіі, а таксама наступную сумесную рэалізацыю, маніторынг і ацэнку, пераважна ў дзяржаўных прадпрыемствах з удзелам прыватнага капіталу, якія пакуль не атрымалі распаўсюджвання ў гэтым сектары і нават падкантрольныя дзяржаве ў большасці краін. Вылучэнне культуры на якасна новы ўзровень патрабуе доўгатэрміновых інвестыцый, паколькі гэты працэс мяркуе пад сабой змену менталітэту і практычнай рэалізацыі. Гаворка ідзе пра стварэнне новых працэсаў і іх падтрыманне, а не выключна пра вынікі.

Неабходныя новыя платформы і альянсы для забеспячэння новых каналаў паміж рознымі зацікаўленымі бакамі. Фармальныя ці нефармальныя базы даных, вэб-платформы або кластары і сумесныя структуры маюць вырашальнае значэнне для дэманстрацыі, садзейнічання і стымулявання ўзаемнага прызнання, актывізацыі супрацоўніцтва і наладжвання сувязяў. Гэтыя платформы могуць стаць сродкам выказвання калектыўнага і законнага пункту гледжання, рэпрэзентацыі інтарэсаў і ўступлення ў дыялог з уладамі. У індустрыі культуры і творчасці ў краінах Усходняга партнёрства адсутнічаюць такія пасрэдніцкія арганізацыі, якія аб'ядноўваюць дзяржаўныя органы/органы публічнага кіравання, мастакоў/асоб творчых прафесій і грамадзян/карыстальнікаў. Напрыклад, кластарныя ініцыятывы могуць аб'яднаць усе зацікаўленыя ў гэтай галіне бакі: цэнтры навучання, прафесійнай падрыхтоўкі і даследаванняў, органы горадабудаўніцтва і развіцця, карыстальнікаў і мэтавыя аўдыторыі.

Вельмі важна аб'яднацца ў сістэму з унутранымі сувязямі, дзейнічаць разам і ствараць партнёрствы для развіцця адпаведнай галіны ІКТ і бізнесу, атрымання магчымасці адкрыта выказваць свой пункт гледжання і эфектыўнага палітычнага прадстаўніцтва. Творчыя цэнтры таксама адыгрываюць важную ролю ў развіцці супольнасці. Гэта асабліва актуальна для краін Усходняга партнёрства, дзе па-ранейшаму захоўваецца недавер. Нацыянальныя праграмы фінансавання, за кошт якіх ствараюцца сеткі, кластары і адчыняюцца творчыя цэнтры, могуць аказаць садзейнічанне ў развіцці культуры актыўнага ўдзелу.

Планаванне і публічныя нарады на нацыянальным, рэгіянальным і мясцовым узроўнях павінны стаць стандартнай практыкай ІКТ у мэтах вызначэння рэсурсаў, абмеркавання і распрацоўкі стратэгій і ініцыятыў. Дадаткова можна арганізаваць анлайн-кансультацыі, семінары і публічныя слуханні. Планаванне і бюджэтаванне з грамадскім удзелам можа апынуцца добрай практыкай для стымулявання ўдзелу грамадзян. Напрыклад, бюджэтаванне з грамадскім удзелам дзейнічае на розных палітычных узроўнях па ўсёй Еўропе, у тым ліку ў некаторых гарадах Усходняга партнёрства. Гэты інструмент можа паспрыяць актывізацыі ролі грамадзян, рэгіянальнай уласнасці, стымуляваць прыняцце палітычных рашэнняў і павысіць узровень даверу.

#### 4.3.1 Міжнародныя прыклады

**Праграма нарвежскіх інавацыйных кластараў [[22]](#footnote-22)**

* Напачатку 2000-х гадоў нарвежская кластарная праграма грунтавалася на інавацыйнасці, прадуктыўнасці і канкурэнтаздольнасці прадпрыемстваў, якія супрацоўнічалі паміж сабой. Гэтая фінансавая схема заахвочвае ініцыятывы, якія распрацоўваюцца па прынцыпе «знізу ўверх» і накіраваныя на сумеснае фінансаванне, супрацоўніцтва і выкананне спадарожных абавязацельстваў. Заяўкі падаюцца штогод і забяспечваюць падтрымку на аснове бізнес-планаў да трох гадоў. Кластарныя рэсурсы, патэнцыял для росту і ўмацаванне ў галіне такія ж важныя, як і ініцыятыва ўдзелу, сумесныя інтарэсы кіраўніцтва і агульнае валоданне кластарным праектам. Фінансаванне кластараў адбываецца на трох узроўнях: (1) фінансаванне кластараў, якія ўзнікаюць, (2) фінансаванне сталых кластараў, якія прысутнічаюць на нацыянальным рынку і (3) фінансаванне сталых кластараў, якія прысутнічаюць на міжнародным рынку.

*Гл. болей прыкладаў: бюджэтаванне з грамадскім удзелам у Партугаліі[[23]](#footnote-23) праект па нанясенні культурных месцаў на карту ў горадзе Валета[[24]](#footnote-24)*

#### 4.3.2 Магчымасці ў Беларусі

* Устойлівае, ініцыятыўнае і незалежнае асяроддзе ІКТ з міжнароднымі сувязямі.

Незалежнае культурнае і крэатыўнае асяроддзе актыўнае і прызнанае ў Еўропе. Некаторыя праекты падтрымліваюцца міжнароднымі арганізацыямі (аўдыёвізуальнае і выканальніцкае мастацтва, выдавецкая справа, фатаграфія, культурная журналістыка). Дзеючыя вэб-платформы для ўцягвання супольнасцяў, абмеркаванняў і распаўсюду інфармацыі распрацаваныя з веданнем справы і карыстаюцца папулярнасцю.

* Стварэнне ініцыятывы «Творчая Беларусь» па прынцыпе «знізу ўверх» з мэтай падтрымкі масавага развіцця творчай індустрыі ў Беларусі.

Пасля працы над праектам «Бэлькі» ў 2017 годзе і павелічэння колькасці нацыянальных і міжнародных ініцыятыў зацікаўленых бакоў была створана НУА «Крэатыўная Беларусь»[[25]](#footnote-25) для падтрымкі развіцця праектаў крэатыўных індустрый і павышэння дасведчанасці. На сайце таксама маецца карта творчых прастор у горадзе Мінску[[26]](#footnote-26).

* У некаторых дзеючых прафесійных саюзаў атрымліваецца зацікавіць моладзь.

Нягледзячы на складаную сістэму калектыўных аб'яднанняў, якая засталася з савецкіх часоў, некаторым з гэтых структур атрымалася па-новаму арганізаваць дзейнасць і зацікавіць маладых спецыялістаў у галіне культуры і творчасці. Гэта тычыцца Саюза беларускіх пісьменнікаў з яго актыўнай праграмай, у прыватнасці школай маладых пісьменнікаў, а таксама арганізацыяй мерапрыемстваў і сустрэч з пісьменнікамі.

* Заклік да культурных ініцыятыў з боку дзяржавы нацэлены на сумесную працу мноства зацікаўленых бакоў.

У 2016 годзе дзяржава выступіла з заклікам ў падтрымку культурных ініцыятыў Беларусі з мэтай унясення ўкладу ў развіццё культуры ў Беларусі дзяржаўнымі органамі, культурнымі арганізацыямі і грамадзянамі, а таксама інтэграцыі беларускай культуры ў глабальную культурную прастору.

*Лакальныя прыклады:*

***Ініцыятыва Vitebsk4me.[[27]](#footnote-27)*** *Гэта цікавая мадэль узаемадзеяння культурнай ініцыятывы з гарадскімі ўладамі. Дадзеная незалежная арганізацыя базуецца ў горадзе Віцебску. Адна з самых актыўных і вядомых суполак Беларусі за межамі сталіцы, якая ўтварылася ў ходзе рэалізацыі грамадзянскай ініцыятывы і ўцягнула ў сябе інтэлектуальную эліту горада. Яна мае актыўную вэб-платформу і арганізуе шэраг мерапрыемстваў, фестываляў, маркетаў, канцэртаў і адукацыйных праграм, у прыватнасці прысвечаных пытанням захавання культурнай спадчыны.*

***Мінская ўрбаністычная платформа.[[28]](#footnote-28)*** *Згуртаванне архітэктараў і ўрбаністаў Мінска, у якім абмяркоўваюцца бягучыя задачы, якія стаяць перад горадам, а таксама падыходы, заснаваныя на ўдзеле ў горадабудаўніцтве і камунікацыі.*

***«Мова нанова».[[29]](#footnote-29)*** *«Мова нанова» – НУА, якая ўтварылася на аснове ініцыятывы (2014) журналіста і лінгвіста арганізаваць нефармальны і практычны моўнай курс у Мінску для пашырэння паўсядзённага выкарыстання беларускай мовы. Ініцыятыва атрымала прызнанне грамадскасці і была падхопленая валанцёрамі ў 12 гарадах краіны і нават за мяжой, дзе ёсць беларускія дыяспары. «Мова нанова» праводзіць шэраг дадатковых мерапрыемстваў: аказвае перакладчыцкую падтрымку, арганізуе конкурсы і фарміруе моўныя клубы для дзяцей і падлеткаў.*

#### 4.3.3 Задачы ў Беларусі

* Недастаткова развітая калектыўная арганізацыя і практыка супрацоўніцтва прадстаўнікоў творчай інтэлігенцыі.

Прадстаўнікі творчых прафесій прызнаюць, што часта яны ставяцца з недаверам адно да аднога. Неабходна ажыццявіць пераход ад канкурэнцыі да супрацоўніцтва. Сістэме не хапае ўзаемадзеяння творчых прадпрымальнікаў і работнікаў культуры аднаго ўзроўню. Гэты сектар фрагментаваны, не хапае лідараў для аб'яднання і каардынацыі дзейнасці зацікаўленых асоб. Акрамя таго, практычна цалкам адсутнічаюць каналы сувязі з уладамі і дырэктыўнымі органамі, як і з суб'ектамі прадпрымальніцкай дзейнасці.

* Шырокі разрыў паміж інстытуцыяналізаванай культурай, якая падтрымліваецца дзяржавай, і незалежнымі дзеячамі мастацтваў.

Маецца адчувальны разрыў паміж афіцыйнымі ўстановамі і альтэрнатыўным культурным жыццём. Незалежным дзеячам культуры даводзіцца выконваць загады і працаваць ва ўмовах адсутнасці дзяржаўнай падтрымкі. Дзяржава да канца не прызнае каштоўнасць незалежнай культуры. Практыкуецца абмежаванне права сходаў. Любая ініцыятыва перформансу/публічнага выступу патрабуе атрымання дазволаў і спалучаная з бюракратычнымі цяжкасцямі. Дзеячы культуры таксама сутыкаюцца з цяжкасцямі ў атрыманні доступу да дзяржаўных СМІ.

* Адмова мясцовых супольнасцяў ад актыўнага ўдзелу ў бягучых ініцыятывах у сферы культурнага турызму ў гарадах і рэгіёнах.

Цэнтралізаванае кіраванне стварае перашкоды для ўдзелу мясцовых супольнасцяў у працэсах развіцця. Пры гэтым захаванне культурнай спадчыны з'яўляецца рэсурсам, які патрабуе грамадзянскай уцягнутасці для максімізацыі карысці. Асабліва гэта тычыцца працэсаў рэстаўрацыі замкаў і крэпасцяў (напрыклад, у Брэсце і Нясвіжы).

## 4.4 Выкарыстанне новых творчых цэнтраў у якасці асновы

У адказ на бягучыя патрэбы сектара ва ўсіх краінах Усходняга партнёрства, як і ў Еўропе ў цэлым, сталі з'яўляцца новыя ІТ-пункты і крэатыўныя месцы, якія карыстаюцца масавай папулярнасцю – так званыя «крэатыўныя хабы». Гэта з'ява па-ранейшаму з'яўляецца адносна нядаўняй ў некаторых краінах Усходняга партнёрства. Большасць з іх – прыватныя ініцыятывы. Падтрымка з боку дзяржаўных органаў за рэдкім выключэннем адсутнічае. Гэтыя цэнтры дэманструюць дынамічны прадпрымальніцкі дух творчых і дзелавых супольнасцяў, якія кіруюцца сусветным тэндэнцыям.

Віды і арганізацыя крэатыўных хабаў вар'іруюцца. Большасць з іх – фізічныя прасторы, але некаторыя прадстаўлены лічбавымі платформамі і віртуальнымі сеткамі. Акрамя таго, яны могуць уключаць каворкінгі, бізнес-інкубатары або бізнес-акселератары, фаблабы ці гарадскія лабараторыі, але перш за ўсё яны ўвасабляюць супольнасць новага тыпу. У многіх гарадах яны адчыняюцца ў закінутых будынках у цэнтры і іншых раёнах, а таксама на былых або дзеючых прамысловых аб'ектах. Такім чынам, паступова абнаўляюцца і адраджаюцца запусцелыя месцы, якія нікім не выкарыстоўваюцца, што спрыяе забудове зямельных участкаў і развіццю гарадоў. Такія цэнтры выкарыстоўваюцца для працы, сустрэч, навучання і ўзаемадзеяння, абмену ведамі і досведам. Крэатыўныя хабы выконваюць мноства функцый і прапануюць розныя тавары і паслугі: працоўныя месцы і офісы, майстар-класы і семінары, навучанне і коўчынг, бізнес-клубы, бізнес-мэтчынг, форумы распрацоўшчыкаў ПА і да т.п. Перш за ўсё, такія цэнтры спрыяюць распрацоўцы праектаў, развіццю бізнесу і з'яўленню супольнасцяў.

Працоўнае асяроддзе новага фармату спрыяе размыванню межаў паміж дысцыплінамі і іерархіямі. Прадстаўнікі творчых прафесій збіраюцца разам для дыскусій, творчасці, міжкультурнага дыялогу, перформансаў, навучання розным дысцыплінам, мовам. Вялікая ўвага таксама надаецца эксперыментам і метадалогіі. Узаемадзеянне мастакоў і творчых спецыялістаў, часта сканцэнтраваных на сваёй індывідуальнасці, падштурхоўвае іх да зносін і супрацоўніцтва з іншымі прадстаўнікамі творчай супольнасці і за яе межамі. Цікавасць да калектыўнай арганізацыі жыццёва неабходная ў зменлівым канкурэнтным асяроддзі. Абмен ноў-хаў і рэсурсамі ў калектыўных прасторах дазваляе нагнаць упушчанае і удасканаліць навыкі. Крэатыўныя хабы – гэта новыя ў дадзеным сектары месцы і арганізацыі. Яны адрозніваюцца ўніверсальнасцю і гнуткасцю, дазваляюць эксперыментаваць і ўзаемадзейнічаць. Дзяржаўныя культурныя ўстановы ў краінах Усходняга партнёрства часта аказваюцца не ў стане стварыць спрыяльныя ўмовы для выкарыстання прыватнымі асобамі. Іх выкарыстанне і арэнда абыходзяцца даражэй. Па гэтай прычыне іх магчымасці недастаткова выкарыстоўваюцца, а патэнцыял не рэалізуецца. У рэгіёне вельмі шмат драматычных і оперных тэатраў, музеяў, кінастудый, але многія з іх не гатовыя вырашаць задачы, якія дыктуюцца новымі магчымасцямі.

Многія хабы функцыянуюць галоўным чынам за кошт выкарыстання інфармацыйна-камунікацыйных тэхналогій, але індустрыя культуры і творчасці таксама з'яўляецца іх неад'емнай часткай. Некаторыя хабы арыентаваныя на мастацтва або інвестуюць у праекты, якія не столькі прыносяць прыбытак, колькі з'яўляюцца ўстойлівымі. Іншыя надаюць асноўную ўвагу сацыяльнаму прадпрымальніцтву, прасоўваючы праекты і прадпрыемствы, накіраваныя на дасягненне згуртаванасці і інклюзіўнасці. І нарэшце, існуюць хабы, рэпрэзентаваныя лабараторыямі, занятыя вырашэннем актуальных задач, якія стаяць перад гарадамі.

У краінах Усходняга партнёрства большасць такіх цэнтраў сфармаваліся па прынцыпе «знізу ўверх», тады як у некаторых еўрапейскіх краінах рашэнне аб іх адкрыцці было ініцыятывай кампетэнтных органаў. У многіх выпадках гэта прывяло да стварэння новых прастор. Спатрэбіцца шмат часу, перш чым яны будуць выкарыстоўвацца на поўную сілу. Многія хабы ажыўленыя і перапоўненыя, але пры гэтым яны могуць быць няўстойлівымі. Устойлівасці цяжка дасягнуць у тым ліку праз высокі кошт іх абслугоўвання. Каманды і віды дзейнасці змяняюць адно аднога, менеджарам часта не хапае неабходных навыкаў для працы з прадпрыемствамі гэтага сектара. Многія прапускаюць магчымасць супрацоўніцтва з аналагічнымі хабамі горада ці краіны і іншымі зацікаўленымі бакамі ў рэгіёне – школамі, прадстаўнікамі ўрадавых структур, інвестарамі, індустрыямі і замежнымі калегамі.

Крэатыўныя хабы могуць рабіць значны ўнёсак у развіццё бізнесу ІКТ, умацаванне супольнасцяў і рэканструкцыю горада. Яны дапамагаюць адрадзіць закінутыя раёны і недаразвітыя кварталы горада. Інвестыцыі ў хабы забяспечваюць доступ да пустых прастор, якія не выкарыстоўваюцца, і месцаў для развіцця ІКТ. Бясплатная ці недарагая арэнда і спрошчаныя працэдуры дазволяць падтрымаць многія новыя ініцыятывы. Падтрымка каманд і дзейнасці на першым часе і ўключэнне хабаў у агульныя планы развіцця гарадоў/рэгіёнаў і сектара могуць стымуляваць іх структурную ўстойлівасць і вывесці іх на новы ўзровень. Стаўшы зацікаўленымі бакамі, хабы могуць развівацца далей, грунтуючыся на сваіх дасягненнях і сацыяльным капітале, а таксама патэнцыяльна стаць асновай для развіцця грамадска-дзяржаўных аб'яднанняў, якія да гэтага часу не маюць прававой базы ў некаторых краінах Усходняга партнёрства.

#### 4.4.1 Міжнародныя прыклады

**Праект IncrediBOL![[30]](#footnote-30) (Італія)**

* Пілотны праект IncrediBOL! стартаваў у горадзе Балоння ў 2010 годзе з мэтай вылучэння інструментаў для развіцця прадпрымальніцтва ў ІКТ. На сённяшні дзень гэта добра наладжаная сетка з мноствам партнёраў, якая вядзе дзейнасць у адміністрацыйнай вобласці Эмілія-Раманья. IncrediBOL! пачаў штогод публікаваць паведамленні, адрасаваныя крэатыўным прадпрымальнікам, прапаноўваючы невялікае грашовае ўзнагароджанне, бясплатную арэнду памяшкання, кансультацыйныя паслугі, навучанне і садзейнічанне развіццю. Рэалізацыя прапаноў ажыццяўлялася ў зачыненых ці пустых прасторах горада. Крэатыўнасць апынулася ключавым фактарам рэканструкцыі горада і садзейнічання яго эканамічнаму адраджэнню. У выніку нядаўна была запушчана новая праграма «мікраперакваліфікацыі», накіраваная на абнаўленне грамадскіх месцаў з удзелам мастакоў і прадстаўнікоў іншых творчых прафесій.

*Дадаткова гл.: Subtopia[[31]](#footnote-31) (Швецыя), Telliskivi Creative City[[32]](#footnote-32) (Эстонія), Нова Искра[[33]](#footnote-33) (Сербія) і Poligon[[34]](#footnote-34) (Славенія)*

#### 4.4.2 Магчымасці ў Беларусі

* Стварэнне некалькіх творчых цэнтраў, якія ўяўляюць сабой ініцыятывы, накіраваныя на развіццё тэхналогій, бізнесу, мастацтва і творчасці, па прынцыпе «знізу ўверх».

Разнастайныя пляцоўкі паўсталі ў выніку ініцыятыў, якія рэалізуюцца «зверху ўніз». Яны выступаюць у якасці каардынацыйных цэнтраў развіцця мастацкага, творчага і дзелавога патэнцыялу, а таксама развіцця мясцовых грамадскіх структур. Многія з іх ператварылі абясцэненыя нерэнтабельныя аб'екты і закінутыя гарадскія раёны ў асабліва каштоўныя актывы, перарабіўшы гарадскую прастору. Найбольш яскравым прыкладам служыць вуліца Кастрычніцкая – прамысловы квартал, які ператварыўся ў прывабную гарадскую зону з мноствам кафэ, стрыт-артам і крэатыўнымі прасторамі. Нядаўна Белгазпрамбанк купіў нерухомасць у будынку па вул. Кастрычніцкай і адкрыў крэатыўны хаб «OK16» (гл. ніжэй).

*Лакальныя прыклады:*

**Галерэя «Ў»**.[[35]](#footnote-35) Арт-пляцоўка ўключае галерэю сучаснага мастацтва, краму дызайнерскіх вырабаў, кавярню, рэстаран і выдавецкі дом. Яна валодае шырокім вопытам у правядзенні выстаў і прэзентацый прац беларускіх мастакоў, а таксама развіцці супрацоўніцтва з партнёрамі на мясцовым і міжнародным узроўнях. Гэта ўлюбёнае месца сустрэчы мастакоў, людзей творчых прафесій. Тут арганізуюцца і запускаюцца праекты, праводзяцца семінары, куратарскія мерапрыемствы. У цяперашні час Галерэя «Ў» пераязджае ў больш прасторнае памяшканне, размешчанае на Кастрычніцкай вуліцы.

**Культурны цэнтр «Корпус»**.[[36]](#footnote-36) Дзейнасць цэнтра пачыналася з фотастудыі «Студыя 67», размешчанай у іншым аб'екце ў Мінску. Затым на месцы былога завода адчыніўся «Корпус 8», у якім арганізавалася супольнасць, што дазволіла прафесіяналам супрацоўнічаць і прэзентаваць свае працы. Пляцоўка была перайменаваная ў культурны цэнтр «Корпус», змянілася яго кіраўніцтва. Цяпер гэта творчы цэнтр, на другім паверсе якога размясціліся вядучыя крэатыўныя кампаніі, у той час як першы паверх уяўляе сабой грамадскую прастору з майстэрнямі, атэлье моды, выставачнай залай, крамай сувеніраў і дызайнерскіх вырабаў і кавярняй.

**Лофт-праект «Бэлькі»**.[[37]](#footnote-37) Гісторыя праекта пачалася з крэатыўнай прасторы, якая сумяшчала ў сабе функцыі каворкінгу і месца для адпачынку і культурных зносін. Паступова з аўдыторыі сфармавалася супольнасць людзей з падобнымі поглядамі і інтарэсамі – найважнейшы рэсурс «Бэлек». У цяперашні час у праекта няма фізічнай прасторы. Знаходзячыся на скрыжаванні крэатыўнасці, бізнесу і тэхналогій, удзельнікі праекта займаюцца падрыхтоўкай і арганізацыяй семінараў, лекцый і курсаў, а таксама тураў у лагеры на Балтыйскім моры. Мэтай праекта з'яўляецца садзейнічанне развіццю крэатыўнай эканомікі ва Усходняй Еўропе з дапамогай наладжвання сувязяў і абмену вопытам.

**Стартап-хаб «Імагуру»**.[[38]](#footnote-38) Клуб «Імагуру» пачаў традыцыю міжкарпаратыўнай перадачы ведаў B2B у Беларусі. Клуб размешчаны ў цэнтры Мінска і арыентаваны на развіццё прадпрымальніцтва, тэхналогій і ўкараненне інавацый. «Імагуру» характарызуецца новым стылем дзелавых адносін, пры якім месца і абставіны выступаюць каталізатарамі новых ідэй, ведаў і змяняюць вобраз мыслення. Паслугі ўключаюць высакахуткасны Інтэрнэт, канферэнц-залы, кухню, спартыўныя пляцоўкі і лабараторыю дызайн-мыслення для прататыпавання. Дадаткова арганізуюцца сустрэчы і перадаюцца кантакты сусветна паспяховых інвестараў і ментараў. Адукацыя з'яўляецца адной з асноўных задач. Мэтавай аўдыторыяй выступаюць арганізатары стартапаў і маладыя прадпрымальнікі. Пры гэтым клуб арыентаваны як на дарослых, так і на дзяцей. Сярод курсаў і навучальных семінараў «Імагуру» варта адзначыць кодынгавую акадэмію, лабараторыю дызайн-мыслення, праграму навучання школьнікаў прадпрымальніцтву Teen Guru і праграму Tech Minsk. «Імагуру» з'яўляецца нацыянальным прадстаўніком GEW Global Business Week і нацыянальным партнёрам ініцыятывы Creative Business Cup.

**«Цэх»**.[[39]](#footnote-39) Незалежны цэнтр сучаснага выяўленчага мастацтва і фатаграфіі, асноўны арганізатар штогадовага мерапрыемства «Месяц фатаграфіі» і выстаў World Press Photo. «Цэх» кіруе арганізацыяй семінараў і праграмамі абмену для прафесіяналаў, прыцягваючы экспертаў і мастакоў з іншых краін, у тым ліку з краін блізкага замежжа (Украіна, Латвія, Грузія). «Цэх» – адна з першых прастор, адкрытых на Кастрычніцкай вуліцы (рэканструяваная частка былога завода), якая паслужыла прыкладам для шэрагу іншых месцаў і прадпрыемстваў. Зусім нядаўна «Цэх» зачыніўся, і ў цяперашні час арганізатары знаходзяцца ў пошуках новага месца.

**Арт-прастора «OK16».[[40]](#footnote-40)** Фінансуецца і прасоўваецца Белгазпрамбанкам. Гэта крэатыўны кластарны праект з арт-прасторай, размешчанай у корпусе завода МЗКР на Кастрычніцкай вуліцы. Арганізатары імкнуцца сабраць пад адным дахам самыя перспектыўныя незалежныя культурныя і сацыяльныя праекты ў галіне мастацтва, музыкі, заканадаўства і сеткавых тэхналогій.

**«Чердак»[[41]](#footnote-41).** У 2017 годзе ў межах ініцыятывы ЕС і Усходняга партнёрства «Крэатыўныя гарады і рэгіёны» ў Светлагорску была створана першая крэатыўная прастора – медыяхаб «Чердак». Гэта прыватны праект медыякампаніі «Ранак», рэалізаваны на гарышчы будынка, у якім яна размяшчаецца. Прадугледжана прастора для выстаў, лекцыйная аўдыторыя, разлічаная на 50 чалавек, асобны пакой для круглых сталоў і калектыўных абмеркаванняў, а таксама ўтульная міні-кухня для кава-паўзаў. Лекцыйная аўдыторыя абсталявана відэа- і аўдыёапаратурай, што дазваляе арганізоўваць трансляцыі мерапрыемстваў у прамым эфіры на канале YouTube, або весці запісы для выкарыстання ў далейшым.

#### 4.4.3 Задачы ў Беларусі

* Доступ незалежных спецыялістаў да інфраструктуры абмежаваны.

Колькасць месцаў ва ўласнасці вузкага кола асоб абмежаваная, у тым ліку праз іх высокі кошт. Дзяржава кантралюе доступ да грамадскай інфраструктуры, дамоў культуры і залаў для правядзення мерапрыемстваў. Адміністрацыйныя і прававыя перашкоды абмяжоўваюць доступ незалежных удзельнікаў да аб'ектаў, якія знаходзяцца ва ўласнасці дзяржавы, і культурнай спадчыны. У выніку многія людзі творчых прафесій маюць цяжкасці з пошукам падыходзячых месцаў для працы, паколькі такія месцы могуць не адпавядаць афіцыйнаму фармату.

* Строгія правілы і бюракратыя, якія перашкаджаюць стварэнню культурных месцаў і ўскладняюць працэс кіраўніцтва імі.

Палажэнні нарматыўнай базы падлягаюць выкананню i часта абцяжарваюць, перашкаджаючы любым новаўвядзенням і прапановам адносна заснавання і эксплуатацыі мастацкіх майстэрняў і месцаў для творчасці.

* Адсутнасць сучаснага абсталявання ў сацыяльна-культурнай інфраструктуры, а таксама практыкі кіравання і пастаноўкі задач творчай супольнасцю.

Шматлікія канцэртныя i выставачныя залы, а таксама залы тэатраў і кінатэатраў не адпавядаюць тэхнічным патрабаванням сучасных пастановак. Гэта тычыцца кіно, фатаграфіі, музыкі, візуальнага і выканальніцкага мастацтва. Гэтыя месцы не адпавядаюць патрэбам сучасных відовішчных мерапрыемстваў. Акрамя таго, грамадская інфраструктура мае патрэбу ў сучасным кіраўніцтве на падставе фактычных даных, якое ўключае эфектыўнае планаванне і праграмаванне, збор сродкаў, а таксама стратэгіі развіцця аўдыторыі.

* Адсутнасць поўнага разумення патэнцыялу ІКТ ў новых дзелавых і ІТ-цэнтрах.

Большасць дзеючых ІТ-цэнтраў і бізнес-хабаў недастаткова дасведчаныя аб неабходнасці інтэграцыі праектаў ІКТ і крэатыўнага бізнесу ў супольнасці. Патэнцыял плённых красоверных праектаў і супрацоўніцтва пакуль не быў ацэнены па заслугах супольнасцямі, якія слаба ўзаемадзейнічаюць адно з адным. Неадэкватныя крытэрыі адбору або высокая арэндная плата не дазваляюць дзеячам ІКТ станавіцца актыўнымі ўдзельнікамі супольнасцяў і выбудоўваць адносіны.

## 4.5 Спрашчэнне атрымання фінансавай падтрымкі на асаблівых умовах

У многіх еўрапейскіх краінах прызнаецца складанасць атрымання доступу да фінансавання ІКТ па прычынах яе асаблівага характару і каштоўнаснага значэння.[[42]](#footnote-42) Асноўнымі перашкодамі з'яўляюцца: малы памер большасці творчых арганізацый, пераважна нематэрыяльныя актывы, крыніцы даходаў гэтых арганізацый, стаўка на права інтэлектуальнай уласнасці ў якасці стымулу росту, слабыя кіраўніцкія навыкі, недахоп ведаў аб свеце бізнесу і сувязяў у дзелавых колах.

Еўрапейскія структуры, якія аказваюць паслугі па развіцці грамадскага бізнесу, і прыватныя інвестары (банкі і інвестары-мецэнаты) не знаёмыя з аперацыйнымі і камерцыйнымі мадэлямі ІКТ. Часта ІКТ не можа прэтэндаваць на пазыкі для фінансавання пэўных праграм і схем сярэдняга і малога бізнесу па прычыне адсутнасці гарантый. У краінах Усходняга партнёрства ІКТ сутыкаецца з аналагічнымі праблемамі. Цяжкі і абмежаваны доступ да фінансаў, слаба развітая інфраструктура, строгія нормы заканадаўства, узровень развіцця дабрачыннай культуры пры слабых стымулах і да т.п. не спрыяюць адносінам дзелавога партнёрства.

Дзяржаўнае фінансаванне незалежнай культуры (НУА) патрабуе большай яснасці і больш надзейных крытэраў у дачыненні да транспарэнтнасці працэсаў адбору, рэгулярнасці падтрымкі і ўстойлівага развіцця. Дзяржаўная падтрымка малых і сярэдніх прадпрыемстваў не ўлічвае спецыфічны характар ІКТ і, такім чынам, мае патрэбу ў далейшай дыверсіфікацыі, асабліва ў дачыненні да іх мікрапамеру. Доступ мясцовых каардынатараў да міжнародных сумесных вытворчасцяў і партнёрстваў істотна абмежаваны праз недахоп сродкаў сустрэчных фондаў і адсутнасць адэкватнай нарматыўна-прававой базы ў дзяржаве. У цяперашні час не прадугледжана сістэма заахвочванняў або падатковых вылікаў у дачыненні да прыватных асоб і арганізацый, якія здзяйсняюць ахвяраванні, і спонсараў ІКТ. Законы аб абароне правоў на аб'екты інтэлектуальнай уласнасці часта парушаюцца праз недастатковую дасведчанасць спецыялістаў або кантралюючых органаў. Абмежаванні, якія дзейнічаюць у дачыненні традыцыйнага і анлайн-гандлю і экспарту, таксама перашкаджаюць вядзенню бізнесу на міжнародным узроўні.

Работнікі сектара ў большасці выпадкаў не валодаюць эфектыўнымі навыкамі прыцягнення грашовых сродкаў. Асабліва гэта тычыцца атрымання міжнародных грантаў. ІКТ мае патрэбу ў дадатковай інфармацыі, кантактах і ўсталяванні сувязяў для пошуку надзейных партнёраў, а таксама ў рэсурсах для выканання патрабаванняў доўгатэрміновага планавання. Прадпрымальнікі занятыя пошукам альтэрнатыўных крыніц фінансавання, якія маглі б іх зацікавіць (напрыклад, распрацоўваюцца краўдфандынгавыя платформы), але для атрымання доступу да фінансавання, яго дыверсіфікацыі і пошуку альтэрнатыў неабходныя структурныя паляпшэнні на ўзроўні дзяржаўных сістэм і змены ў заканадаўстве.

#### 4.5.1 Міжнародныя прыклады

**PMV – Cultuurinvest[[43]](#footnote-43)і STARTS – Інвестыцыйны фонд культурнага прадпрымальніцтва [[44]](#footnote-44) (Бельгія)**

* Два фонды ў рэгіёне, якія падтрымліваюцца фламандскім урадам (PMV-Cultuurinvest) і ўрадам Валоніі (STARTS). Абедзве схемы прадугледжваюць выдачу спецыялізаваных пазык і інвестыцыі ў акцыянерны капітал на розных этапах развіцця бізнесу. Таксама праводзяцца коўчынгі і кансультацыі малых і сярэдніх прадпрыемстваў і некамерцыйных арганізацый ІКТ.

*Дадаткова гл.: AWS VINCI Vouchers in Creative Industry[[45]](#footnote-45) (Аўстрыя) і National Lottery[[46]](#footnote-46) (Вялікабрытанія)*

#### 4.5.2 Магчымасці ў Беларусі

* Краўдфандынг набірае абароты, даючы важную альтэрнатыўную крыніцу фінансавання невялікіх ІКТ-праектаў.

З 2015 года вядучыя беларускія краўдфандынгавыя платформы Талакошт, МаеСэнс і Вулей праяўляюць усё большую актыўнасць у падтрымцы культурных і сацыяльных праектаў, дабрачынных арганізацый і сацыяльна адказнага бізнесу. У заканадаўстве пакуль не замацавана ўсебаковае рэгуляванне краўдфандынгавай дзейнасці, якая да гэтага часу разглядалася як ахвяраванні, пры ўмове выплаты стандартнага падатку на прыбытак у памеры 13%. Гэтыя платформы дазваляюць невялікім праектам ІКТ атрымаць доступ да альтэрнатыўнай крыніцы фінансавання (такая неабходнасць выклікана абмежаваным фінансаваннем незалежных праектаў дзяржавай), што спрыяе больш эфектыўнаму ўзаемадзеянню вытворцаў і карыстальнікаў. Хаця уплыў краўдфандынга нязначны (паколькі ён не выкарыстоўваецца для падтрымкі буйнамаштабных праектаў), ён можа служыць дадатковай крыніцай фінансавання, у прыватнасці на этапе тэставання праектаў у прысутнасці карыстальнікаў.

*Лакальныя прыклады:*

*Вулей і Талакошт прызначаныя для збору сродкаў на дабрачынныя патрэбы, але ў цяперашні час найбольшай папулярнасцю карыстаюцца сацыяльныя і культурныя праекты, а таксама праекты, звязаныя з нацыянальнай і культурнай ідэнтычнасцю.* ***Талакошт[[47]](#footnote-47)*** *з'яўляецца часткай больш буйной платформы, арыентаванай на карыстальнікаў – «Талака». Гэта некамерцыйная арганізацыя, якая спецыялізуецца на стварэнні сеткі дзелавых сувязяў і кантактаў і пошуку людзей для рэалізацыі творчых праектаў. Адной з асноўных умоў адбору праектаў з'яўляецца іх сацыяльная значнасць.*

***«Велей»[[48]](#footnote-48)*** *характарызуецца бізнес-арыентацыяй і спаганяе 12% камісійных па паспяхова рэалізаваных праектах. «Вулей» падтрымлівае шырокі спектр ініцыятыў, надаючы асаблівую ўвагу арыгінальнасці і сацыяльным перавагам. Прамоўтары могуць прасоўваць свае праекты бясплатна. Для прамоўтараў-пачаткоўцаў платформа прапануе навучальныя матэрыялы, падтрымку і зваротную сувязь.*

* Новай тэндэнцыяй з'яўляецца падтрымка культуры і сацыяльных інавацый прыватнымі спонсарамі.

Поспех краўдфандынгавай платформы прадэманстраваў гатоўнасць беларускіх грамадзян матэрыяльна падтрымліваць культуру і творчасць і прагрэсіўныя грамадскія рухі. У апошні час буйныя кампаніі падаюць прыклад сацыяльнай адказнасці: напрыклад, медыякампаніі і банкі робяць унёсак у развіццё індустрыі моды і фатаграфіі. Прыкладам можа служыць ужо згаданы Белгазпрамбанк, які ўклаў сродкі ў арганізацыю крэатыўнай прасторы «ОК16», размешчанай на вуліцы Кастрычніцкая ў Мінску.

* У цяперашні час распрацоўваецца прававая база для дзяржаўных прадпрыемстваў з удзелам прыватнага капіталу, у тым ліку культурных праектаў.

Новая нарматыўная база для дзяржаўных прадпрыемстваў з удзелам прыватнага капіталу, якая ахоплівае у тым ліку праекты ў галіне культуры, знаходзіцца на стадыі распрацоўкі. Гэты крок дазволіць прадстаўнікам ІКТ супрацоўнічаць і падзяліць абавязкі з прыватнымі і дзяржаўнымі партнёрамі. Акрамя таго, ён можа паспрыяць вылучэнню дадатковых рэсурсаў, якія сумесна выкарыстоўваюцца ў культурных праектах.

* Інвестыцыі ў кінавытворчасць, у тым ліку мадэрнізацыя дзяржаўнай студыі «Беларусьфільм», а таксама стымуляванне адкрытай канкурэнцыі для атрымання фінансавання.

Унясенне ў 2012 г. паправак у Закон «Аб кінематаграфіі ў Рэспубліцы Беларусь», прыняты ў 2004 годзе, прадугледжвае інвестыцыі ў мадэрнізацыю і нарошчванне патэнцыялу дзяржаўнай студыі «Беларусьфільм», якая манапалізавала нацыянальную кінавытворчасць, а таксама правядзенне адкрытага конкурсу кіно.

#### 4.5.3 Задачы ў Беларусі

* У дзяржаўным фінансаванні сферы культуры адсутнічае сістэматычная канкурэнтная працэдура, якая ўключае спецыяльныя ўмовы для розных напрамкаў ІКТ.

У дзяржаўным фінансаванні сектара культуры не прадугледжаны сістэматычны і канкурэнтны фармат пад кіраваннем незалежнага органа, адказнага за публікацыю заклікаў грамадскасці, адбор, размеркаванне і кантроль за выкарыстаннем сродкаў (напрыклад, культурны фонд або савет мастацтваў). Акрамя таго, апрача дзяржаўных культурных устаноў і нямногіх прызнаных НУА, ігнаруюцца новыя творчыя дысцыпліны і прадпрымальніцкія праекты

* Адсутнасць матывацыі для стымулявання спонсарства і прыватных інвестыцый у ІКТ.

Па прычыне недасведчанасці аб патэнцыяльным унёску ІКТ у эканамічнае развіццё, індустрыя лічыцца залежнай ад субсідый і не прываблівае інвестараў. Акрамя таго, адсутнічаюць падатковыя льготы і асаблівыя прававыя палажэнні па падтрыманні спонсарства. Такім чынам, прыватная матэрыяльная падтрымка – дастаткова рэдкая з'ява. Разам з тым становяцца папулярнымі ахвяраванні на мерапрыемствы і іншыя праекты ў неграшовай форме

* Абмежаваны доступ да альтэрнатыўных крыніц фінансавання, якія адпавядаюць спецыфіцы ІКТ.

Высокія працэнтныя стаўкі па крэдытах і адсутнасць гарантый цягнуць за сабой буйныя выдаткі пры фінансаванні ІКТ гэтым спосабам. Існуе некалькі тыпаў дзяржаўных пазык на фінансаванне малых і сярэдніх прадпрыемстваў, але патрабаванні не зусім пасуюць для спецыфікі ІКТ. Прадстаўнікі сектара не паінфармаваныя аб такой магчымасці або рэдка яе выкарыстоўваюць. Больш за тое, інвестарам і мецэнатам не хапае ведаў і вопыту для правільнай ацэнкі і падтрымкі сектара

* Адсутнасць эфектыўнай нарматыўна-прававой базы ў творчых прадпрыемстваў.

Шматлікія дробныя крэатыўныя прадпрыемствы Беларусі сутыкаюцца з перашкодамі ў выглядзе дарагіх і цяжкіх працэдур рэгістрацыі і адбору, а таксама складаных сістэм падаткаабкладання і нагляду. Больш за тое, жорсткія абмежаванні з мэтай абароны нацыянальнага рынку пазбаўляюць іх пэўнасці і перспектыў, асабліва пры супастаўленні з міжнароднымі ўмовамі абмену і гандлю.

* Недастатковая дасведчанасць і няправільнае выкарыстанне аўтарскіх правоў.

Нарматыўна-прававая база, якая выкарыстоўваецца, у цэлым адпавядае стандартам ЕС, аднак маецца некалькі абмежаванняў, якія дзейнічаюць у дачыненні да аўтарскага права і іншых правоў на аб'екты інтэлектуальнай уласнасці. Маніторынг і інфармаванне не прадугледжаны пры размеркаванні тавараў і паслуг у сектары культуры. Акрамя таго, дзеячы культуры не паінфармаваныя аб сваіх правах і спосабах атрымання належнага ўзнагароджання. У калектыўным кіраванні адсутнічае падсправаздачнасць.

* Састарэлыя практыкі і структуры ў аўдыёвізуальным сектары індустрыі. Адсутнасць стратэгічных рамак развіцця або выразнай нацыянальнай палітыкі.

Большасць сродкаў вытворчасці знаходзіцца ва ўласнасці дзяржавы, адсутнічаюць прыватныя кінатэатры. Рынак кінафільмаў недастаткова развіты. У адсутнасць выразнай нацыянальнай палітыкі прасоўвання і развіцця гэтай галіны дамінуе расейская кінавытворчасць і кінапракат. Беларусь жа выступае ў якасці індустрыі абслугоўвання. Паводле непацверджаных звестак, прыватная камерцыйная кінавытворчасць Беларусі, якая фінансуецца дзяржавай, працуе на расійскі рынак. Затым кінапрадукцыя экспартуецца назад у Беларусь як расійская. Як вынік, зніжаецца агульная цікавасць да карцін беларускай вытворчасці.

* Дзеючае заканадаўства ў галіне сродкаў масавай інфармацыі, якое распаўсюджваецца на Інтэрнэт, не дазваляе свабоднаму рынку ІКТ развівацца.

Мае месца ўзмоцнены дзяржаўны кантроль над інфармацыйнай прасторай і ціск на сродкі масавай інфармацыі. У 2015 годзе папраўкі ў закон аб сродках масавай інфармацыі пашырылі аб'ём адказнасці (уключыўшы Інтэрнэт) і абавязалі ўладальнікаў сайтаў адсочваць наведвальнікаў. Ананімнасць не захоўваецца, а доступ да медыяпляцовак, якія знаходзяцца ў чорным спісе, заблакаваны. У тэлерадыёвяшчанні ёсць абавязковы пакет тэлевізійных праграм, якія транслююцца аператарамі і пастаўшчыкамі паслуг. Пераважае расійскі кантэнт. Пераход да лічбавага вяшчання ў 2015 годзе не быў транспарэнтным. Новым правайдарам было адмоўлена ў праве аказання гэтай паслугі. Такім чынам, незалежнае распаўсюджванне інфармацыі ўскладняецца неабходнасцю абавязковай рэгістрацыі, а таксама з прычыны пастаяннага кантролю друкаваных сродкаў масавай інфармацыі і інтэрнэт-рэсурсаў. Тое ж самае тычыцца журналістаў, якія супрацоўнічаюць з замежнымі СМІ.

* Дзяржава кантралюе выдавецкі рынак, а руская мова валодае манапольным статусам, нягледзячы на рост цікавасці да беларускай літаратуры.

Выдавецкі рынак краіны прайграе ў няроўных ўмовах канкурэнцыі: у беларускіх выдаўцоў не хапае фінансавых рэсурсаў для працы над перакладамі, інвестыцый у маркетынг і распаўсюджванне. Выдавецкая дзейнасць ліцэнзуецца і рэгулюецца дзяржавай. Гэты бізнес падлягае абавязковай рэгістрацыі, якая патрабуе праходжання цяжкіх бюракратычных працэдур, што ідзе ўразрэз з бягучымі хуткімі зменамі на рынку. Больш за тое, анлайн-публікацыі і распаўсюджванне паспрыялі павелічэнню цікавасці да беларускіх аўтараў і літаратуры: кантроль электронных СМІ менш жорсткі і пакідае месца для ініцыятывы. Аднак пры адсутнасці духу суперніцтва і фінансавай падтрымкі новыя імёны ў літаратурным асяроддзі – вялікая рэдкасць.

## 4.6 Паляпшэнне якасці адукацыі і развіццё навыкаў творчых прадпрымальнікаў

Са з'яўленнем новай эканамічнай парадыгмы навучальныя ўстановы ад школ да ўніверсітэтаў павінны стаць больш адкрытымі і наладзіць кантакты з рэгіёнамі і супольнасцямі. Адукацыйным установам тэарэтычнай і прафесійнай падрыхтоўкі неабходныя новыя падыходы да правядзення заняткаў – больш практычныя, устойлівыя і прадпрымальніцкія. Выкарыстанне падыходу бесперапыннага навучання – важны крок да дасягнення гэтай мэты. Шматлікія ўніверсітэты ў краінах Усходняга партнёрства з'яўляюцца прэстыжнымі і забяспечваюць выдатную падрыхтоўку, у прыватнасці ў такіх галінах, як кіно, выканальніцкае мастацтва і музыка. Аднак маладым спецыялістам недастаткова адных толькі тэхнічных або мастацкіх навыкаў, каб дасягнуць поспеху, распрацоўваць праекты і адчыняць прадпрыемствы на сусветным рынку. Акрамя таго, крэатыўнасць і інавацыі на сённяшні дзень прызнаюцца асноўнымі навыкамі ў іншых прафесіях. Таму ў сферу адукацыі на ўсіх узроўнях неабходна інтэграваць культуру і творчасць, а таксама з ранняга дзяцінства развіваць творчыя навыкі, крэатыўнае мысленне і навучаць нормам культуры. Неабходна заахвочваць бесперапыннае прафесійнае навучанне, а таксама паляпшаць стандарты выкладання ва ўстановах фармальнай і нефармальнай адукацыі (ад дашкольных да вышэйшых).

На ІКТ таксама паўплывала развіццё электронных СМІ, глабалізацыя, трансгранічнае і міжкультурнае супрацоўніцтва. Гэта стварае патрэбу ў стратэгічных і рэляцыйных навыках у сувязi з работай з мноствам шматузроўневых рынкаў. Людзі творчых прафесій маюць патрэбу ў стратэгічных, кіраўніцкіх і камунікацыйных навыках. Стратэгічныя навыкі дазваляюць рацыяналізаваць распрацоўку і кіраванне праектамі, бізнесам і кар'ерай. У сучасным грамадстве крэатыўнасць з'яўляецца абавязковай якасцю любога прафесіянала – менеджара, даследчыка, спецыяліста па сувязях з грамадскасцю, паліглота. Усе людзі творчых прафесій маюць патрэбу ў навыках вядзення перамоваў, кіраўніцтва і абмеркавання ідэй, мэтаў і планаў з партнёрамі. Неабходнасць бесперапыннага навучання ўзрастае на высокаканкурэнтным рынку. Прафесіяналы павінны пастаянна ўдасканальваць свой узровень, каб пазбегнуць страты кантрактаў, кантактаў і партнёраў, а таксама невыканання тэрмінаў згодна з графікамі. Планаванне працоўнага часу з'яўляецца асноватворным патрабаваннем, асабліва пры неабходнасці сумесных даследаванняў і ўважлівага абдумвання праекта. Нерацыянальнае планаванне можа прывесці да сітуацыі паспешнага выканання праекта пад ціскам. Прафесіяналы павінны ўдасканаліць навыкі зносін, каб пераадолець перашкоды, выкліканыя недахопам часу, даверу і агульных ведаў у неіерархічных камандах часовага характару, члены якіх гавораць на розных мовах і/або прадстаўляюць розныя галіны.

Ёсць некалькі прыкладаў альтэрнатыўных адукацыйных і навучальных праектаў і ініцыятыў у краінах Усходняга партнёрства, якія запаўняюць наяўныя прабелы і рэагуюць на патрэбы часу. Праектамі кіруюць НУА і адукацыйныя і культурныя ўстановы, якія зарэкамендавалі сябе. Пытанне заключаецца ў тым, як інтэграваць гэтыя новыя метады навучання ў афіцыйныя адукацыйныя і навучальныя сістэмы і як прыцягнуць патэнцыяльна зацікаўленыя бакі да актыўнага ўдзелу.

#### 4.6.1 Міжнародныя прыклады

**Праграма Escalator арганізацыі Creative Industry Kosice[[49]](#footnote-49) (Славакія)**

* Escalator – гэта інтэнсіўная праграма навучання і развіцця творчых навыкаў, таленту і прафесіяналізму, арыентаваная на асобных работнікаў крэатыўнай сферы і/або прадпрыемства/групы. Прасоўваннем праграмы займаецца арганізацыя Creative Industry Kosice. Спачатку ўдзельнікі вызначаюць свае патрэбы і арыенціры з дапамогай інтэрв'ю з замежнымі ментарамі. Гэта складае аснову «індывідуальнай» праграмы навучання і падтрымкі ў выглядзе воркшопаў, семінараў, коўчынгу, ментарства, стратэгічнага і бізнес-планавання, даследаванняў і распрацовак, навучальных паездак і пілотнай рэалізацыі.

*Дадаткова гл.: рэгіянальная сетка моладзевых крэатыўных цэнтраў OTELO[[50]](#footnote-50) (Аўстрыя), праграма «Крэатыўныя партнёрствы»[[51]](#footnote-51) (Літва), інавацыя Каралеўскага каледжа мастацтваў [[52]](#footnote-52) (Вялікабрытанія) і Талінскі тэхнічны ўніверсітэт – інавацыйна-дзелавы цэнтр Mektory[[53]](#footnote-53)(Эстонія)*

#### 4.6.2 Магчымасці ў Беларусі

* Поспех ініцыятыў па прынцыпе «знізу ўверх» для прапановы нефармальнай альтэрнатыўнай адукацыі і навучання.

Некалькі цікавых грамадзянскіх ініцыятыў нефармальнай адукацыі запоўнілі прабелы ў беларускай адукацыі і падрыхтоўцы па такіх тэмах, як гуманітарныя даследаванні, гісторыя, сучаснае мастацтва і культура, а таксама прапанавалі новыя метады выкладання і навучання, заснаваныя на схемах крытычнага і творчага мыслення ў супрацьпастаўленне строгай і іерархічнай традыцыйнай мадэлі

*Лакальныя прыклады:*

**Лятучы ўнiверсiтэт**[[54]](#footnote-54) Гэта платформа нефармальнай адукацыі, якая арганізуе адкрытыя лекцыі і курсы па гуманітарных дысцыплінах: гісторыя, культурная спадчына, дызайн. Яна накіравана на развіццё крытычнага мыслення і арыентаваная на супольнасць маладых людзей незалежных поглядаў, адкрытых для ўсяго новага.

**Школа Арт Лідара**.[[55]](#footnote-55) Гэта міжнародны адукацыйны праект, які прасоўваецца «АРТ Карпарэйшн», нацэлены на маладых дзеячаў тэатра і кіно з Беларусі.

**ECLAB – Еўрапейскі каледж Liberal Arts**.[[56]](#footnote-56) Асноўны прынцып ECLAB – «веды як спосаб фарміравання светапогляду, а не інструмент». Еўрапейскі каледж нацэлены на прафесійнае і асобаснае развіццё. Выбар навучальных праграм у межах гуманітарнай адукацыі ажыццяўляецца на індывідуальнай аснове. У цэнтры ўвагі знаходзяцца сацыяльна-палітычныя з'явы і працэсы і культура сучаснага мастацтва. Педагагічны склад прадстаўлены экспертамі і прафесіяналамі, многія з якіх маюць сувязі і вопыт працы за мяжой.

#### 4.6.3 Задачы ў Беларусі

* Крэатыўнасць і прадпрымальніцкі патэнцыял адсутнічаюць і маюць патрэбу ў прасоўванні ў сферы адукацыі на ўсіх узроўнях.

Афіцыйная сістэма адукацыі не спрыяе правядзенню дэбатаў і дыскусій на актуальныя тэмы. Творчасць, ініцыятыўнасць і інавацыі недаацэненыя. Адсутнічаюць інструменты іх прасоўвання. Установы адукацыі і навуковая супольнасць не рэагуюць на патрэбы навакольнага асяроддзя. Сувязі з міжнародным адукацыйным асяроддзем малалікія.

* Сярод прафесіяналаў ІКТ у дзяржаўным сектары і НУА адсутнічаюць стратэгічныя і кіраўніцкія навыкі, што замінае іх арганізацыйнаму і дзелавому развіццю.

Стратэгічным і кіраўніцкім навыкам адводзіцца нязначнае месца ў дысцыплінах, якія ўваходзяць у навучальныя праграмы для творчых спецыяльнасцяў. Члены супольнасці ІКТ, занятыя як у дзяржаўных установах, так і ў НУА, недастаткова кваліфікаваныя. Асабліва гэта тычыцца распрацоўкі ўстойлівых бізнес-мадэляў, збору сродкаў, маркетынгу і развіцця партнёрства. Акрамя таго, у дзяржаўных адміністрацыйных органах адсутнічае палітыка ў галіне людскіх рэсурсаў, якая спрыяе бесперапыннаму навучанню, а таксама транспарэнтным працэсам прыёму на працу і ратацыі кадраў. Нярэдка ўстановы засяроджваюцца выключна на ўласных інтарэсах і аказваюцца не гатовыя да супрацоўніцтва з незалежным сектарам.

* Адсутнасць новых адукацыйных дысцыплін і профіляў, звязаных з культурным турызмам, аўдыёвізуальным сектарам і кіраваннем у ІКТ.

Новыя мастацкія і творчыя вобласці і дысцыпліны, многія з якіх узнікаюць і развіваюцца вакол ІКТ, а таксама звязаныя з імі паслугі і прадпрыемствы, маюць патрэбу ў новых адукацыйных ініцыятывах і прапановах па павышэнні кваліфікацыі. Рынак Беларусі мае патрэбу ў спецыялістах, падрыхтоўка якіх не прадугледжана сферай адукацыі. Перш за ўсё гэта тычыцца аховы гісторыка-культурнай спадчыны, агратурызму і музейнай справы, а таксама наступных прафесій: спецыяліст у галіне камунікацыі/гід, рэжысёр, прадзюсар, сцэнарыст.

## 4.7 Пашырэнне мэтавай аўдыторыі і развіццё рынкаў

Прадстаўнікі ўрадавых структур і ў цэлым грамадзяне краін Усходняга партнёрства па-ранейшаму недастаткова дасведчаныя аб патэнцыяле і трансвярсальных магчымасцях ІКТ. Дзеячы культуры рэдка адстойваюць інтарэсы сектара. ІКТ не асвятляецца ў сродках масавай інфармацыі і не выносіцца на шырокае абмеркаванне. Дыскусіі на гэтую тэму вядуцца абранымі зацікаўленымі асобамі ў сталіцах і буйных гарадах. Сучасныя культурныя аб'екты і ўстановы, у якіх назіраецца актыўнасць, – вялікая рэдкасць у рэгіёнах, сельскай мясцовасці і нават на ўскраінах сталіц, а сістэмы размеркавання недастаткова развітыя. Дамы і клубы культуры (dom kultury) па ўсёй краіне маюць патрэбу ў вялікай колькасці рэсурсаў і, адпаведна, абнаўленні культурнага і крэатыўнага кантэнту. Важнае значэнне мае таксама развіццё аўдыторыі і попыт на культурны кантэнт. Гэта патрабуе павелічэння колькасці размеркавальных каналаў. Розныя рынкі, нарматыўна-прававыя базы і мовы краін Усходняга партнёрства ўскладняюць інтэрнацыяналізацыю і працу з-за мяжы.

Лічбавая рэвалюцыя нівелявала розніцу паміж стваральнікамі і спажыўцамі, паколькі данясенне кантэнту да мэтавай аўдыторыі ажыццяўляецца без пасрэднікаў. Па словах П'ера Луіджы Сако, культурная вытворчасць і атрыманне доступу да новага кантэнту – дзве фазы аднаго і таго ж працэсу. Згодна з яго мадэллю 3.0, удзел становіцца генератарам каштоўнасці, паколькі яго эканамічныя і сацыяльныя наступствы могуць быць больш адчувальнымі, чым у выпадку рыначнага размеркавання. Уцягванне і ўдзел карыстальнікаў патрабуе новага эканамічнага і сацыяльнага асяроддзя і структуры, заснаванай на даверы і адкрытым дыялогу розных зацікаўленых бакоў.

Большасць устаноў культуры, а таксама шматлікія крэатыўныя прадпрыемствы і работнікі культуры маюць патрэбу ў прыцягненні аўдыторыі, развіцці навыкаў камунікацыі і маркетынгу. Касавыя зборы і камунікацыя, як правіла, не з'яўляюцца прыярытэтам традыцыйных устаноў, якія заваявалі трывалую рэпутацыю, паколькі яны арыентаваныя на адукаваную і знаёмую эліту, якая часта наведвае мерапрыемствы. Адсутнасць навыкаў стратэгічнага планавання і доўгатэрміновых інвестыцый прыводзіць да недапрацоўкі камунікацыйных стратэгій у незалежным культурным асяроддзі. Большасць незалежных асоб творчых прафесій, падобна, маюць цяжкасці з самарэкламай, брэндынгам і пазіцыянаваннем на рынку і цалкам разлічваюць на пункты продажаў або паралельныя камерцыйныя ініцыятывы. Недахоп пасрэднікаў у вытворча-збытавым ланцугу (менеджараў, агентаў, вытворцаў і асабліва экспертаў па маркетынгу, супрацоўнікаў па сувязях з грамадскасцю і спецыялістаў у галіне камунікацый) вельмі негатыўна адбіваецца на развіцці сектара, паколькі гэтыя эксперты валодаюць ведамі і вопытам выбару кантэнту, яго распаўсюджвання сярод мэтавай аўдыторыі, а таксама развіцця ўзаемадзеяння з карыстальнікам.

Разнастайнасць форм выказвання і наяўнасці ў нацыянальных сродках масавай інфармацыі з'яўляецца яшчэ адной праблемай. Тэлебачанне можа адыгрываць вырашальную ролю ў прасоўванні ІКТ, спрыяючы ўсведамленню і прызнанню патэнцыялу індустрыі і выклікаючы рост попыту. Аднак гэты магутны інструмент у поўнай меры не выкарыстоўваецца. У краінах Усходняга партнёрства ёсць попыт на крытычныя артыкулы і водгукі. Неабходныя вузкапрофільныя журналісты і эксперты сродкаў масавай інфармацыі, якія пішуць пра вядомых асоб і поспех ІКТ. Існуе некалькі цікавых медыя-платформаў, якія спрыяюць прасоўванню гарадской культуры, фестываляў, гарадскога ладу жыцця, культурнага турызму і г.д.

Краіны Усходняга партнёрства славяцца разнастайнасцю і якасцю фестываляў фільмаў, музыкі і тэатра, якія спалучаюць у сабе рысы ўсходняй і заходняй культуры за кошт геаграфічнага становішча гэтых краін. Гэтыя фестывалі адыгрываюць важную ролю ў развіцці аўдыторыі і бізнесу, а таксама ў прыцягненні турыстаў. Праграмы некаторых фестываляў круглагадовыя, а ў некаторых выпадках ініцыятывы распрацоўваюцца за межамі сталічных гарадоў, нягледзячы на цяжкасці.

#### 4.7.1 Міжнародныя прыклады

**Тэлеканал OSTV – Canal180[[57]](#footnote-57) (Партугалія)**

* Тэлевізійны канал OSTV цалкам прысвечаны тэмам культуры, мастацтва і творчасці, спалучаючы тэлебачанне і інтэрнэт на адной платформе. Транслюецца інавацыйны кантэнт, створаны новым пакаленнем мастакоў і прадзюсараў, распрацоўваюцца праекты супрацоўніцтва з партнёрамі па ўсім свеце.

*Дадаткова гл.: сетка бібліятэк горада HELMET[[58]](#footnote-58) у Хельсінкі (Фінляндыя), кінатэатр Kinodvor City Cinema[[59]](#footnote-59) у Любляне (Славенія), тэатр моладзі Opgang[[60]](#footnote-60) (Данія), тэатральны і культурны цэнтр Laznia Nowa[[61]](#footnote-61) (Польшча) і навуковая галерэя [[62]](#footnote-62) (Ірландыя)*

#### 4.7.2 Магчымасці ў Беларусі

* Больш актыўнае выкарыстанне грамадскай прасторы для культурных і творчых мерапрыемстваў.

Людзі творчых прафесій пачынаюць выкарыстоўваць грамадскія прасторы, дэманструючы ролю мастацтва і культуры ў адраджэнні горада, шляхам пераацэнкі архітэктурнай і культурнай спадчыны горада і забеспячэння больш цеснага ўзаемадзеяння з грамадзянамі і аўдыторыямі. Найбольш цікавыя прыклады: Фестываль Freaky Summer Party у Мінску – міжнароднае мерапрыемства, якое праводзіцца ў парках і гарадскіх прасторах пад адкрытым небам. Фестываль выконвае культурна-асветніцкую і забаўляльную функцыі, уяўляе сабой выдатны прыклад супрацоўніцтва з гарадской адміністрацыяй. Vulica Brazil, фестываль вулічнага мастацтва, арганізаваны пасольствам Бразіліі ў Мінску, прыцягнуў увагу і зрабіў унёсак у абнаўленне вуліцы Кастрычніцкай.

* Поспех краўдфандынгавых платформ сведчыць аб зацікаўленасці мэтавых груп у правядзенні і падтрымцы культурных і сацыяльных ініцыятыў.

З'яўленне і поспех краўдфандынга ў Беларусі прадэманстраваў гатоўнасць аўдыторый і карыстальнікаў матэрыяльна падтрымліваць культуру і мастацтва, а таксама грамадскія прадпрыемствы і сацыяльныя праекты. Краўдфандынгавыя платформы служаць эфектыўнымі сродкамі тэставання ідэй і выяўлення вартых праектаў, якія заслугоўваюць падтрымкі грамадзян.

*Мясцовы прыклад:*

**Citydog**[[63]](#footnote-63)Часопіс аб гарадской культуры. Гэта анлайн-медыя-платформа, якая прапагандуе гарадскую культуру і лад жыцця, турызм сярод маладых спецыялістаў і сем'яў. Часопіс змяшчае анонсы фестываляў і культурных мерапрыемстваў.

**Кавярня «Культура», Мінск**.[[64]](#footnote-64) Кавярня ў цэнтры Мінска. Выстаўленне твораў мастацтва ў нефармальнай абстаноўцы з разліку максімальнага набліжэння да гледача. Мэтавая аўдыторыя рэпрэзентаваная заўсёднікамі кававых устаноў, якія, аднак, не праяўляюць асаблівай цікавасці да выстаў і рэдка наведваюць культурныя ўстановы.

**Часопіс «Партызан»**.[[65]](#footnote-65) Часопіс, які даследуе і апісвае найбольш актуальныя, сумнеўныя, часта супярэчлівыя з'явы ў беларускай культуры – мастацтве, літаратуры, музыцы, кіно, тэатры.

#### 4.7.3 Задачы ў Беларусі

* Слабыя камунікацыйныя і маркетынгавыя стратэгіі і практыкі культурных і творчых праектаў і інстытутаў.

У Беларусі назіраецца недастатковая дасведчанасць аб крэатыўных індустрыях, іх дзейнасці, таварах і паслугах. Прадпрымальнікі губляюць шмат сіл на распрацоўку прадукту, але недастаткова – на камунікацыі і маркетынг, таму ў іх атрымліваецца зацікавіць вельмі абмежаванае кола людзей. Часта прычынай таму з'яўляецца адсутнасць неабходнай падрыхтоўкі, ведаў у галіне маркетынгу і кіравання, а таксама навыкаў прыцягнення аўдыторый. Тое ж самае тычыцца і большасці культурных устаноў і НУА, персанал якіх не валодае ні навыкамі, ні фінансавымі рэсурсамі для распрацоўкі планаў абмену інфармацыяй і стратэгій развіцця аўдыторыі

## 4.8 Заахвочванне інтэрнацыяналізацыі і супрацоўніцтва

Краіны Усходняга партнёрства паступова выходзяць на міжнародную арэну, выкарыстоўваючы культуру ў якасці стратэгіі мяккай сілы, якая дазваляе выказаць іх асаблівую ідэнтычнасць. Многія з іх запускаюць кампаніі па развіцці міжнароднага турызму і выкарыстоўваюць культуру ў якасці цэнтральнага элемента, заснаванага на багатай гісторыка-культурнай спадчыне гэтых краін. Аднак ІКТ пакуль не стала часткай эканамічнай і гандлёвай дыпламатыі ў дачыненні да экспартных і інвестыцыйных кампаній. Краіны Усходняга партнёрства маглі б развіць патэнцыял мясцовых талентаў і чалавечых рэсурсаў за кошт правядзення новых нацыянальных рэкламных і піяр-кампаній, тым самым павысіўшы эфектыўнасць эканомікі. Рынак ІКТ ў большасці гэтых краін невялікі, што сведчыць пра неабходнасць інтэрнацыяналізацыі для пашырэння аўдыторыі і актывізацыі дзейнасці.

Нягледзячы на розныя ўмовы ў краінах УП, з'яўляюцца новыя магчымасці для паляпшэння прафесійнай мабільнасці і абароту. Грамадзяне УП маюць права на неабмежаваную колькасць паездак ва ўсім рэгіёне. У пяці краінах Усходняга партнёрства для грамадзян ЕС дзейнічае бязвізавы рэжым. Аднак падчас паездак у ЕС на грамадзян трох краін Усходняга партнёрства распаўсюджваюцца абмежаванні. Патрабаванне атрымання Шэнгенскай візы было адменена для грамадзян Малдовы, Грузіі і Украіны. Працяг канфлікту ў пяці краінах Усходняга партнёрства спараджае нестабільнасць і аказвае ўплыў на міжнародны абмен, гандаль і супрацоўніцтва.

Усе краіны Усходняга партнёрства ўдзельнічаюць у буйных міжнародных культурных арганізацыях і падпісваюць міжнародныя канвенцыі ў галіне культуры (напрыклад, ЮНЕСКА). Яны з'яўляюцца актыўнымі партнёрамі ў некалькіх трансгранічных праектах Савета Еўропы і ЕС[[66]](#footnote-66), арыентаваных на ахову гісторыка-культурнай спадчыны, развіццё музейнай справы, кінематографа, рамёстваў і выдавецкай дзейнасці.

Адным з найбуйнейшых дасягненняў рэгіёну з'яўляецца ўдзел у праграме ЕС «Крэатыўная Еўропа». У цяперашні час да праграмы далучыліся тры краіны Усходняга партнёрства, астатнія знаходзяцца на стадыі перамоваў або ў працэсе разгляду магчымасцяў ўдзелу. Перавагі выходзяць за межы фінансавання і супрацоўніцтва ў галіне культуры і сродкаў масавай інфармацыі. Праграма дае краінам Усходняга партнёрства магчымасць прыняць удзел у сумеснай творчасці і сумеснай вытворчасці нароўні з еўрапейскімі калегамі. Умацаванне партнёрскіх адносін з'яўляецца адным з асноўных патрабаванняў праекта «Крэатыўная Еўропа». У межах праграмы фінансуецца фармальнае і нефармальнае навучанне і праводзяцца трэнінгі для прафесіяналаў, што дапамагае ім заставацца на сувязі з патэнцыяльнымі міжнароднымі партнёрамі. Многія дзеячы культуры ў краінах Усходняга партнёрства маюць патрэбу ў пашырэнні міжнародных кантактаў і ўдасканаленні навыкаў кіравання праектамі, а для задавальнення большасці патрабаванняў патрабуецца 40-50% сумеснага фінансавання, што замінае ўцягванню многіх прадстаўнікоў сектара.

Фестывалі ў краінах Усходняга партнёрства спрыяюць прасоўванню рэгіёну і інтэрнацыяналізацыі ІКТ. Конкурсы і фестывалі і звязаныя з імі прэзентацыі і перамовы спрыяюць прасоўванню кантэнту і развіццю крэатыўнасці ў краіне і за мяжой, а таксама стымулююць мясцовых дзеячаў мастацтва і прадзюсараў да ўдзелу ў падобных мерапрыемствах за мяжой. У фестывалях прымаюць удзел многія замежныя дзеячы мастацтва, прадзюсары, рэжысёры і кампаніі, якія яны прадстаўляюць. Некаторыя экспартуюць канцэпцыю ў іншыя гарады за мяжой і арганізуюць «адгалінаванні». Многія фестывалі таксама ўдзельнічаюць у міжнародных структурах, якія пастаянна забяспечваюць дзеячаў мастацтва і арганізацыі рэгіёну кантактамі і доступам да магчымасцяў для развіцця. У цэлым фестывалі найбольш падрыхтаваныя да ўдзелу і атрымання пераваг з праграмы «Крэатыўная Еўропа».

Большасць краін Усходняга партнёрства[[67]](#footnote-67) прымае актыўны ўдзел у Міжнародным творчым бізнес-кубку (CBC) – глабальнай платформе для інавацыйных прадпрыемстваў, якая базуецца ў Капенгагене. CBC – круглагадовая ініцыятыва, якая дазваляе прадпрымальнікам крэатыўнай індустрыі каардынаваць нацыянальныя спаборніцтвы. Мясцовыя прадстаўнікі CBC арганізуюць нацыянальныя спаборніцтвы, пераможцы якога затым удзельнiчаюць у міжнародным мерапрыемстве. Перад членамі CBC і бізнесменамі-ўдзельнікамі адкрываецца магчымасць развіць навыкі, выбудаваць сувязі з інвестарамі і выйсці на сусветны рынак.

Праца ў міжнародным асяроддзі патрабуе пэўных навыкаў і пула матэрыяльных рэсурсаў. Прафесійныя работнікі сектара прызнаюць немагчымасць справіцца з даследаваннем вялізнага міжнароднага рынку самастойна. Адсюль іх патрэба ў наладжванні сувязяў, пошуку партнёраў, сумеснай працы і распаўсюджванні інфармацыі. Гэтая задача патрабуе нарошчвання патэнцыялу з мэтай распрацоўкі доўгатэрміновых стратэгій і ўдасканалення такіх кіраўніцкіх навыкаў, як збор сродкаў і стварэнне сеткі дзелавых сувязяў і кантактаў. Інтэрнацыяналізацыя павінна стаць прыярытэтам устаноў, складнікам іх палітыкі. Неабходна ўкараняць праграмы і інструменты, якія дазволяць транснацыяналізаваць ІКТ.

#### 4.8.1 Міжнародныя прыклады

**Go International[[68]](#footnote-68) (Аўстрыя)**

* Гэта ініцыятыва інтэрнацыяналізацыі, запушчаная ў 2003 годзе з мэтай падтрымкі аўстрыйскіх прадпрыемстваў і стварэння ім іміджу надзейных і цікавых партнёраў за мяжой. Яна дае асобным прадпрыемствам вопыт, інструменты і магчымасці прапаноўваць тавары і паслугі на міжнародным узроўні. Go International супрацоўнічае з іншымі аўстрыйскімі эканамічнымі і гандлёвымі агенцтвамі, якія забяспечваюць дадатковымі інструментамі непасрэднай фінансавай падтрымкі.

**Фестываль Tallinn Music Week[[69]](#footnote-69) (Эстонія)**

* Фестываль TMW стартаваў у 2009 годзе ў якасці ініцыятывы па інтэрнацыяналізацыі музычнай індустрыі з дапамогай правядзення канферэнцыі і шоў талентаў. З тых часоў канцэпцыя фестывалю пашырылася. Tallinn Music Week – гэта гарадскі фестываль працягласцю ў тыдзень, які ахоплівае мастацтва, дызайн, тэхналогіі, гарадскую прастору, гастранамічную культуру і розныя сацыяльныя праблемы. У цяперашні час фестываль таксама служыць месцам сустрэчы еўрапейскіх творчых супольнасцяў.

*Дадаткова гл.:*

*Рэгіянальныя цэнтры, якія садзейнічаюць інтэрнацыяналізацыі ІКТ, – Каталонскі інстытут культурных прадпрыемстваў [[70]](#footnote-70), арганізацыя Flanders DC[[71]](#footnote-71) і праграма музычнага экспарту NOMEX[[72]](#footnote-72)*

*Еўрапейскія і міжнародныя сеткі і платформы: ініцыятыва Creative Business Cup[[73]](#footnote-73), анлайн-платформа для супрацоўніцтва мастакоў Creative Tracks – таленты без межаў[[74]](#footnote-74), Еўрапейская сетка крэатыўных хабаў [[75]](#footnote-75), Еўрапейская платформа фестываляў [[76]](#footnote-76) і праграма «Крэатыўная Еўропа»[[77]](#footnote-77)*

#### 4.8.2 Магчымасці ў Беларусі

* Прызнанне і цікавасць да беларускай мастацкай і творчай сцэны з боку міжнароднай супольнасці стымулююць фарміраванне іміджу краіны на падставе творчых каштоўнасцяў.

Нягледзячы на абмежаваную міжнародную прысутнасць, існуе міжнародны інтарэс да беларускай творчасці і прызнанне работ дзеячаў культуры Беларусі. Напрыклад, Нобелеўская прэмія, атрыманая Святланай Алексіевіч у 2015 годзе, вывела краіну на новы ўзровень: Беларусь заўважылі на міжнароднай культурнай арэне. Беларускі тэатр, візуальнае і выканальніцкае мастацтва, фатаграфія, архітэктура, мода і гейм-дызайн – вось некаторыя віды мастацтва, якія здолелі зацвердзіцца за мяжой.

* Міждзяржаўныя рэгіянальныя сеткі і праграмы дазваляюць аператарам ІКТ Беларусі атрымліваць веды і навыкі і супрацоўнічаць з міжнароднымі партнёрамі.

Некалькі міжнародных і міждзяржаўных праграм і структур дазваляюць беларускім дзеячам падтрымліваць сувязі з калегамі з рэгіёну і па ўсёй Еўропе, уключаючы навучанне па прынцыпе «роўны-роўнаму» і ўдзел у наступных сумесных праектах: праграма ЕС-УП «Культура і крэатыўнасць», праект Еўрапейскага фонду культуры Tandem і Платформа для выканальніцкіх мастацтваў Усходняй Еўропы (EEPAP).

* Новае стаўленне да пазіцыянавання Беларусі ў міжнароднай сумеснай кінавытворчасці.

Унясенне ў 2012 годзе паправак у Закон «Аб кінематаграфіі ў Рэспубліцы Беларусь», прынятага ў 2004 годзе, прывяло да фарміравання якасна новага падыходу да міжнароднага супрацоўніцтва і сумеснай кінавытворчасці. Беларусь пазіцыянуе сябе як актыўны ўдзельнік, хаця і выступае на міжнародным рынку хутчэй у якасці пастаўшчыка паслуг, чым паўнапраўнага партнёра.

*Лакальныя прыклады:*

**Мінскі міжнародны кінафестываль «Лістапад»**.[[78]](#footnote-78) «Лістапад», які прасоўваецца кампаніяй ART Corporation, выходзіць за межы праграмы фестывалю і з'яўляецца для беларускіх кінематаграфістаў прафесійнай платформай міжнароднай камунікацыі, усталявання кантактаў і абмену вопытам. Інтэграваны ў еўрапейскія структуры, «Лістапад» таксама арганізуе нацыянальны конкурс дакументальнага, анімацыйнага і ігравога кіно.

**«Тыдзень Моды ў Беларусі» (Belarus Fashion Week)**.[[79]](#footnote-79) Міжнароднае прафесійнае мерапрыемства, заснаванае ў 2010 годзе, прыцягнула ўвагу грамадскасці да беларускіх модных брэндаў і дызайнераў, а таксама стварыла спрыяльныя ўмовы для развіцця галіны ў цэлым (дызайнерскае адзенне і адзенне масавай вытворчасці, фатаграфія, кіно, журналістыка і мастацтва ў цэлым). «Тыдзень Моды ў Беларусі» накіраваны на раскрыццё беларускага патэнцыялу ў індустрыі моды, павышэнне рэпутацыі краіны на міжнародным узроўні і прыцягненне ўвагі замежных калег і патэнцыяльных кліентаў. «Тыдзень Моды ў Беларусі» ўсталёўвае сувязі з іншымі тыднямі моды ва ўсім свеце і выступае ў якасці платформы для дзелавых сустрэч і ўзгаднення мноства кантрактаў.

#### 4.8.3 Задачы ў Беларусі

* Абмежаваныя рэсурсы і доўгатэрміновая фінансавая падтрымка для забеспячэння прысутнасці на сусветным рынку.

Нягледзячы на пашырэнне міжнародных сувязяў (у асноўным на індывідуальным узроўні) у сектары адсутнічае структураваны працэс інтэрнацыяналізацыі і прасоўвання беларускай ІКТ. Патэнцыял ІКТ да канца не раскрыты, што замінае ўдзелу Беларусі ў міжнародных праектах, партнёрствах і атрыманні доступу да рынкаў збыту. Фінансавая падтрымка дзяржавы і міжнародных арганізацый у мэтах вылучэння Беларусі на сусветны рынак і яе ўдзелу ў фестывалях, кірмашах і місіях за мяжой з'яўляецца нерэгулярнай і несістэматычнай, што замінае доўгатэрміноваму планаванню і інвестыцыям.

* Міжнародная сумесная вытворчасць і партнёрскія адносіны ў сектары ІКТ, у тым ліку ў кінаіндустрыі, няпростыя.

Адсутнасць адэкватнага заканадаўства (дзейсная нарматыўна-прававая база накладае адміністрацыйны і падатковы цяжар) разам з захаваннем забароны на замежнае фінансаванне, замінае ўдзелу краіны ў сумеснай вытворчасці і партнёрствах. Нягледзячы на змену беларускай пазіцыі ў дачыненні да сумеснай кінавытворчасці і імкненне Беларусі выступаць у якасці актыўнага ўдзельніка ў гэтым працэсе, краіна не падпісала Еўрапейскую канвенцыю аб сумеснай кінавытворчасці і, такім чынам, не можа ўдзельнічаць у афіцыйных праектах.

# 5. РЭКАМЕНДАЦЫІ ПА РАЗВІЦЦі індустрыі КУЛЬТУРЫ І ТВОРЧАСЦІ Ў БЕЛАРУСІ

## 5.1. Распрацоўка палітыкі, удзел і платформы.

* ***Прызнанне патэнцыялу ІКТ на ўзроўні распрацоўкі палітыкі***
* ***Садзейнічанне дыялогу і сумесныя платформы ў межах ІКТ***
* ***Умацаванне міжгаліновага супрацоўніцтва, у прыватнасці інфармацыйных тэхналогій і індустрыі культуры і творчасці***

#### Кароткатэрміновыя дзеянні

1. Стварэнне неафіцыйнай прафесійнай платформы ІКТ.

Вітаецца аб'яднанне спецыялістаў розных профіляў, НУА, прадпрыемстваў і ўстаноў і фрылансераў ў межах неафіцыйнай агульнай платформы. Такая платформа можа сфарміравацца вакол ініцыятывы «Крэатыўная Беларусь» ці будзе ўключаць больш шырокае кола зацікаўленых асоб. Гэта сумеснае прадпрыемства стане каналам супрацоўніцтва, сумесных абмеркаванняў, праектаў і ўзаемадзеянняў, прэзентацый і прасоўвання з мэтай прыцягнення аўдыторый і іншых зацікаўленых асобаў, а таксама каналам прадстаўніцтва і адстойвання інтарэсаў, арыентаваным галоўным чынам на органы ўлады.

1. Прызнанне важнай ролі ІКТ у грамадстве і эканоміцы і прафесійнай разнастайнасці сектара.

Міністэрства культуры павінна прызнаць і дакументальна аформіць пераход ад вузкага ўспрымання культуры як «фальклору» да канцэпцыі «высокага мастацтва», якая ахоплівае шырокае кола дысцыплін, якія спрыяюць сацыяльна-эканамічнаму развіццю. Гэты пераход уключае прызнанне больш шырокага кола ўдзельнікаў і зацікаўленых бакоў (установы, НУА, пазаштатныя спецыялісты і суб'екты прадпрымальніцкай дзейнасці) разам з традыцыйнымі прадпрымальніцкімі структурамі.

1. Складанне карт з адлюстраваннем лакальных культурных і крэатыўных рэсурсаў

Неабходна праводзіць картаграфічныя даследаванні на ўзроўні гарадоў/рэгіёнаў для ідэнтыфікацыі існуючай інфраструктуры, аб'ектаў, арганізацый, падзей, зацікаўленых бакоў і іншых актываў. Гэты працэс дае дакладнае ўяўленне аб існуючых і патэнцыяльных рэсурсах і ўяўляе сабой інструмент планавання далейшага развіцця тэрыторый і супольнасцяў, паляпшэння структуры гарадоў і рэгіёнаў і стымулявання мясцовых эканомік для зацікаўленых бакоў сектара і дзяржаўных органаў. Гэтыя даследаванні таксама могуць паспрыяць удзелу супольнасці і павышэнні дасведчанасці, пры ўмове іх правядзення ў супрацоўніцтве з дзеячамі культуры і захавання транспарэнтнасці. Прадугледжваецца адлюстраванне і прэзентацыя сабраных звестак на інтэрактыўных платформах. Карты складаюцца ў межах Ініцыятывы картаграфічных даследаванняў[[80]](#footnote-80) крэатыўных гарадоў і рэгіёнаў праграмы ЕС-УП «Культура і крэатыўнасць», з выкарыстаннем апублікаванага даведніка[[81]](#footnote-81) па правядзенні такіх картаграфічных даследаванняў.

1. Распрацоўка індыкатараў ЮНЕСКА: культура для развіцця.

Для стварэння сістэмы даследаванняў і маніторынгу дынамікі і ўздзеяння ІКТ, ураду варта запусціць працэс ужывання метадалогіі індыкатараў ЮНЕСКА «Культура для развіцця». Гэты інструмент мае вырашальнае значэнне для ацэнкі бягучага стану сектара, збору даных для распрацоўкі палітыкі і забеспячэння міжнароднага супастаўлення набораў даных. Распрацоўка індыкатараў ЮНЕСКА «Культура для развіцця» праводзілася ва ўсіх іншых краінах Усходняга партнёрства.

#### 5.1.2 Сярэднетэрміновыя дзеянні

1. Садзейнічанне міжгаліноваму супрацоўніцтву шляхам стварэння кластара ІКТ.

Пасля стварэння сумеснай неафіцыйнай платформы ІКТ, сектар павінен уключыць у сябе і суадносіцца з іншымі зацікаўленымі бакамі: навуковая супольнасць, даследчыя цэнтры і іншыя дзелавыя партнёры (асабліва сярод ІТ-супольнасці). Аб'яднаны кластар можа стаць платформай для больш шырокага міжгаліновага супрацоўніцтва.

1. Садзейнічанне ўзаемадзеянню паміж ІКТ і палітыкай прасоўвання высокіх тэхналогій і эканамічнага развіцця.

Дзяржава павінна прызнаць патэнцыял ІКТ у павышэнні каштоўнасці і фарміраванні арыгінальнасці тавараў, паслуг і тэрыторыі, садзейнічаць узаемадзеянню паміж структурамі і прадпрыемствамі сектара інфармацыйных тэхналогій і індустрыяй культуры і творчасці, а таксама інтэграцыі ІКТ у інструменты прасоўвання малога і сярэдняга бізнесу і стратэгіі турызму. Выразная палітыка павінна спрыяць супастаўленню традыцыйных галін прамысловасці (машынабудаванне, бытавая тэхніка, вытворчасць мэблі і да т.п.) з інфармацыйнымі тэхналогіямі і крэатыўнай супольнасцю.

1. Распрацоўка сумеснай праграмы навучання, даследаванняў і распрацовак для ІТ і ІКТ: наладжванне сувязяў паміж акадэмічнай супольнасцю і індустрыяй.

Неабходна стварыць сумесную праграму па садзейнічанні развіццю і падтрымцы паслядыпломнай адукацыі, даследаванняў і распрацовак, якія злучаюць ІТ і ІКТ, з мэтай павышэння кваліфікацыі, забеспячэння інвестыцый у інавацыі працэсаў і прадуктаў і ўсталявання сувязяў паміж навуковымі коламі і індустрыяй культуры і творчасці, а таксама паміж ІТ і ІКТ.

1. Запуск працэсу распрацоўкі нацыянальнай стратэгіі ІКТ на аснове ўдзелу.

Міністэрству культуры варта пачаць працэс распрацоўкі нацыянальнай палітыкі/стратэгіі ІКТ, прызнаць ролю сектара ў культурным, сацыяльным і эканамічным развіцці. Рэалізацыя стратэгіі ажыццяўляецца на падставе папярэдніх даследаванняў, у працэсе кансультацый і ўзгаднення з прафесійнай супольнасцю сектара і прадстаўнікамі іншых абласцей, у прыватнасці эканомікі, адукацыі і рэгіянальнага развіцця.

1. Распрацоўка канкрэтнай аўдыёвізуальнай і медыяпалітыкі.

Магчымасці аўдыёвізуальнага медыясектару з пункту гледжання навыкаў і вытворчых фондаў павінны суправаджацца нацыянальнай субгаліновай палітыкай, якая паслужыла б арыенцірам для развіцця гэтай галіны ў Беларусі. Неабходна стымуляваць патэнцыяльнае супрацоўніцтва з сектарам інфармацыйных тэхналогій у кантэксце распрацовак.

1. Заахвочванне права на аб'яднанне і сумесную дзейнасць.

Неабходна гарантаваць прававое забеспячэнне незалежнай культурнай і творчай дзейнасці, развіццё асацыяцый і іншых сумесных арганізацый на аснове рэалізацыі прынцыпаў культурных правоў і свабод.

## 5.2 Інфраструктура, фінансаванне і агульныя прынцыпы

* ***Стымуляванне супрацоўніцтва паміж цэнтрамі ІТ і ІКТ***
* ***Садзейнічанне кіраванню на аснове фактычных даных***
* ***Стварэнне спрыяльнага асяроддзя для развіцця бізнесу ІКТ***

#### Кароткатэрміновыя дзеянні

1. Садзейнічанне рэалізацыі сумесных праграм і забеспячэнне супрацоўніцтва сектара інфармацыйных тэхналогій, бізнесу, творчых і мастацкіх цэнтраў.

У дзеючых цэнтрах неабходна праводзіць рэгулярныя сходы для ўсталявання карысных сувязяў і правядзення сумесных мерапрыемстваў: абмен паміж супрацоўнікамі, воркшопы, заснаваныя на прынцыпе «роўны-роўнаму», дыскусіі і семінары, мерапрыемствы з мэтай усталявання кантактаў, ментарскія сесіі, форумы распрацоўшчыкаў праграмнага забеспячэння і эксперыментальныя даследаванні. Такое ўзаемадзеянне спрыяе далейшаму ўмацаванню партнёрскіх адносін, а таксама міжгаліноваму супрацоўніцтву і інфармацыйна-прапагандысцкай дзейнасці.

1. Садзейнічанне і падтрымка доступу да творчых праектаў, у грамадскія месцы і прасторы.

Крэатыўныя хабы, мастацкія і культурныя цэнтры, фестывалі і мерапрыемствы ў грамадскіх месцах спрыяюць адраджэнню гарадскіх кварталаў і закінутых раёнаў. Яны выконваюць якасна новыя функцыі, валодаюць унікальнымі асаблівасцямі і прывабліваюць прадпрымальнікаў і асоб, якія аказваюць спалучаныя паслугі. Неабходна стымуляваць незалежныя ініцыятывы невялікага фармату шляхам выплаты ўзнагарод па праектных прапановах і/або публічных конкурсах, асабліва тыя з іх, якія суфінансуюць, палягчаюць і падтрымліваюць доступ дзеячаў ІКТ у грамадскія прасторы, хай тое дзеючыя (напрыклад, ва ўстановах культуры) ці тыя, што выйшлі з ужытку. Крэатыўныя хабы, мастацкія і культурныя цэнтры, якія дэманструюць высокую дынаміку і кіраўніцкі патэнцыял, таксама павінны атрымаць выгаду з гэтага працэсу. Гэта станоўча паўплывае на ініцыятывы па адраджэнні на ўзроўні гарадоў.

1. Неабходна прадугледзець стымулы для заахвочвання прыватнага спонсарства і інвестыцый у ІКТ.

Падатковыя льготы/вылікі варта замацаваць у адэкватнай прававой базе з мэтай давання пераваг спонсарам і іншым інвестарам, якія падтрымліваюць індустрыю культуры і творчасці. Такія стымулы маюць вырашальнае значэнне для павышэння прывабнасці сектара, а таксама карпаратыўнай сацыяльнай адказнасці. Да праграмы стымулявання рэкамендуецца дадаць інфармацыйную кампанію з мэтай павышэння дасведчанасці фінансавай і дзелавой супольнасці пра спецыфіку сектара, асаблівыя функцыі і працэсы ІКТ. Дзяржава таксама павінна выступіць пасрэднікам і паспрыяць выдачы гарантый інвестарам і прыватнаму сектару (банкам, мецэнатам, прыватным венчурным інвестарам).

#### 5.1.2 Сярэднетэрміновыя дзеянні

1. Стварэнне аўтаномнай канкурэнтаздольнай сістэмы фінансавання.

Неабходна наладзіць якасна новыя адносіны паміж дзяржавай і сектарам: структураваць і ўкараніць усёабдымны і транспарэнтны працэс выдачы грантаў на рэгулярнай аснове, адаптаваны да розных удзельнікаў: устаноў культуры, незалежных/няўрадавых арганізацый, а таксама крэатыўных кампаній/прадпрымальнікаў. Гранты павінны выдавацца па прынцыпе раўнапраўя і незацікаўленасці бакоў, забяспечваючы роўны доступ і працэс бягучага кантролю. Рашэнне аб выдачы гранта павінна грунтавацца на прапановах праекта і ацэнцы фактычных даных. У выпадку лініі фінансавання бізнесу ІКТ, прызначанай для дзеячаў, якія імкнуцца стварыць і развіваць бізнес, прыдатны для адаптацыі да розных жыццёвых цыклаў ІКТ, дэталі распрацоўваюцца сумесна з Міністэрствам эканомікі ў межах палітыкі і праграм, якія дзейнічаюць для малых і сярэдніх прадпрыемстваў.

1. Садзейнічанне канструктыўнаму кіраванню і супрацоўніцтву дзяржаўных устаноў з незалежнай супольнасцю стартапаў

Паступовае ўкараненне больш гнуткага і заснаванага на фактычных даных кіравання праектамі, арганізацыямі і ўстановамі ІКТ, ад чаго залежыць дзяржаўнае фінансаванне. Гэта створыць магчымасці для павышэння кваліфікацыі, кар'ернага росту і бесперапыннай адукацыі разам з ацэнкай лідарства і персаналу, прасоўваннем стратэгічнага планавання, уключаючы маркетынг і камунікацыю, а таксама бізнес-мадэлі. У дзяржаўных установах культуры варта заахвочваць гатоўнасць да супрацоўніцтва і працы з незалежным сектарам і іншымі творчымі прадпрымальнікамі. Прасоўванне сетак і іншых форм супрацоўніцтва сярод устаноў культуры, звязаных з праграмамі тураў, таксама мае асноватворнае значэнне для наладжвання ўзаемадзеяння.

1. Спрашчэнне фінансава-адміністрацыйных працэдур для садзеяння стварэнню і развіццю бізнесу.

Прыняцце больш спрыяльных для бізнесу нарматыўных палажэнняў. Стымулы стварэння і развіцця бізнесу ІКТ, у тым ліку замежныя інвестыцыі. Неабходнасць спрашчэння сістэмы падаткаабкладання для забеспячэння лёгкага запуску, асабліва ў выпадку скарачэння абавязацельстваў прадпрымальнікаў у перыяд нарастання.

1. Перагляд прававой базы для забеспячэння плюралізму выяўлення і сумленнай канкурэнцыі.

Перагляд прававой базы, якая стымулюе свабоду выяўлення і роўныя магчымасці з дзяржаўнымі і недзяржаўнымі СМІ, для атрымання доступу да публічных сістэм размеркавання, напрыклад, частотных рэсурсаў, ліцэнзавання і рэкламе. Дзяржава павінна адыграць вядучую ролю ў забеспячэнні транспарэнтнасці, справаздачнасці і сумленнай канкурэнцыі, якая можа забяспечыць агульную распрацоўку ІКТ, у наступных галінах: валоданне сродкамі масавай інфармацыі, рынак рэкламы, размеркаванне частотных рэсурсаў і ліцэнзій на вяшчанне; заахвочванне вытворчасці і размеркавання мясцовага кантэнту.

1. Маніторынг і павышэнне дасведчанасці аб аўтарскіх правах і падсправаздачнасці калектыўнага кіравання.

Неабходнасць павышэння дасведчанасці аб працэдурах атрымання аўтарскіх правоў сярод усіх зацікаўленых бакоў сектара, рэфармавання і спрашчэння заканадаўства аб аўтарскім праве і сумежных правах на карысць ІКТ. Варта надаць дадатковую ўвагу развіццю падсправаздачнасці калектыўнага кіраўніцтва, у прыватнасці за кошт падтрымкі таварыстваў калектыўнага кіравання, а таксама ў мэтах больш эфектыўнага збору і размеркавання роялці. Ацэнка і маніторынг уздзеяння і дынамікі ў галіне аўтарскіх правоў павінны заахвочвацца шляхам развіцця міжведамасных адносін паміж кампетэнтнымі органамі для садзейнічання збору даных. Нарэшце, варта разгледзець і вывучыць новыя формы ўзнагароджання і бізнес-мадэлі, заснаваныя на ліцэнзаванні адкрытых, агульнадаступных крыніц.

## 5.3 Навыкі, мэтавая аўдыторыя і рынкі

* ***Развіццё творчых і прадпрымальніцкіх навыкаў у сістэме адукацыі***
* ***Павышэнне дасведчанасці аб магчымасцях ІКТ у грамадстве***

#### 5.3.1 Кароткатэрміновыя дзеянні

1. Арганізацыя прэзентацыі, рэкламнай платформы і кампаніі ІКТ.

Неабходна стварыць агульную платформу прасоўвання прадуктаў і паслуг ІКТ сумесна з НУА і прыватнымі прадпрыемствамі. Яна можа стаць інструментам прэзентацый і прасоўвання для мэтавых аўдыторый унутры краіны, міжнароднай грамадскасці і кліентаў. Платформу таксама можна выкарыстоўваць у мэтах краўдфандынга і ў кампаніях з удзелам карыстальнікаў/кліентаў. Адначасова рэкамендуецца падрыхтаваць аўдыёвізуальныя творы з гісторыямі пра мастакоў і прадпрымальнікаў, якія апісваюць працэс стварэння кантэнту, прадуктаў і паслуг.

1. Арганізацыя праграм навучання па прынцыпе «роўны-роўнаму».

Супольнасці ІКТ у супрацоўніцтве з навучальнымі ўстановамі, арганізацыямі і ініцыятывамі фармальнай і/або нефармальнай адукацыі варта арганізаваць праграму навучання, заснаваную на прынцыпе «роўны-роўнаму», а таксама праводзіць навучальныя семінары з мэтай абмену і распаўсюджання інструментаў кіравання і планавання і практык камунікацыі з установамі культуры і дзеячамі ІКТ. Гэты працэс прадугледжвае ўцягванне прадпрымальнікаў, кампаній, практыкуючых спецыялістаў і арганізацый. Праграма прадугледжвае ўдзел міжнародных экспертаў і дзеячаў культуры ў дыскусіях, прэзентацыях і трэнінгах.

1. Развіццё крэатыўнасці і духу прадпрымальніцтва ў школах з ранняга ўзросту.

Запуск дзяржаўнай праграмы падтрымкі дзеячаў ІКТ з мэтай распрацоўкі школьных адукацыйных мерапрыемстваў, якія праходзяць у фармаце клубаў або лабараторый. Дзеячы мастацтва і прадпрымальнікі павінны распрацоўваць праекты, накіраваныя на развіццё творчых кампетэнцый школьнікаў і навучанне навыкам працы ў крэатыўных камандах з мэтай абмеркавання пытанняў, якія закранаюцца навучальнымі дысцыплінамі і дыктуюцца навакольным асяроддзем або грамадствам.

#### 5.3.2 Сярэднетэрміновыя дзеянні

1. Садзейнічанне мабільнасці і абмену студэнтаў і маладых спецыялістаў/прадпрымальнікаў

Сумесная праграма Міністэрства культуры і Міністэрства адукацыі накіравана на спансаванне рэгіянальных і міжнародных абменаў у межах даследаванняў і стажыровак. Праграма арыентавана на студэнтаў, маладых спецыялістаў і прадпрымальнікаў і праводзіцца ў школах, універсітэтах, крэатыўных хабах і іншых арганізацыях і кампаніях ІКТ.

1. Развіццё прадпрымальніцкіх і камунікацыйных навыкаў у межах навучальных праграм ВНУ па творчых спецыяльнасцях

Вышэйшыя навучальныя ўстановы павінны ўключыць дысцыпліны па менеджменце (у тым ліку з акцэнтам на стратэгічныя, камунікатыўныя навыкі і навыкі развіцця аўдыторыі) у розныя навучальныя праграмы па падрыхтоўцы спецыялістаў у галіне культуры. У межах гэтых дысцыплін варта даць студэнтам кантакты арганізацый і ўстаноў сектара, а таксама матываваць іх на працу ў грамадстве ў цэлым. Варта заахвочваць кантакты і працу студэнтаў творчых спецыяльнасцяў у групах са студэнтамі, якія вывучаюць бізнес і менеджмент. Таксама неабходна падтрымліваць даследаванні ў галіне ІКТ, збор даных, арганізацыю лекцый запрошаных спецыялістаў, адкрытыя ўніверсітэты, анлайн-курсы і конкурсы ў гэтай сферы.

1. Інтэграцыя ініцыятыў нефармальнай адукацыі як пілотных праектаў у праграмы сярэдніх школ і ўніверсітэтаў.

Некалькі ініцыятыў у галіне нефармальнай адукацыі былі паспяхова рэалізаваныя. Варта заахвочваць працэс супрацоўніцтва з сярэднімі і вышэйшымі навучальнымі ўстановамі. У фармальным адукацыйным асяроддзі і навучальных праграмах у якасці эксперыменту варта ўкараніць фармат абмеркавання па гуманітарных прадметах, мастацтве і сучаснай культуры, а таксама пратэставаць неіерархічныя метады навучання.

## 5.4 Інтэрнацыяналізацыя і супрацоўніцтва

* ***Павелічэнне і падтрымка абмену і забеспячэнне прысутнасці ў міжнародных каналах***
* ***Прасоўванне беларускай ІКТ на міжнародным узроўні***

#### 5.4.1 Кароткатэрміновыя дзеянні

1. Запуск міжнароднай рэкламнай платформы ІКТ.

Неабходна стварыць камунікацыйную і брэндынгавую платформу для прасоўвання інтарэсаў краіны за кошт фонду талентаў, кантэнту, прадуктаў і паслуг ІКТ. Рэкамендуецца аб'яднаць намаганні з органамі ўлады ў сферы турызму: спецыялісты ў галіне культурнага турызму выступаюць у якасці адной з асноўных мэтавых груп.

1. Далейшае ўмацаванне супрацоўніцтва ў межах Усходняга партнёрства.

Неабходна працягнуць рэалізацыю праграм навучання па прынцыпе «роўны роўнаму», абмен ведамі, інфармацыяй, распрацоўку палітыкі, інфармацыйнае ўзаемадзеянне, а таксама прапаганду і павышэнне дасведчанасці аб патэнцыяле ІКТ у краінах Усходняга партнёрства. Правядзенне сумесных праграм па абмене, накіраваных на развіццё кампетэнцый, звязаных з грантамі па праектах і агульнымі платформамі для дэманстрацыі фонду талентаў і рэсурсаў краіны.

1. Падпісанне Еўрапейскай канвенцыі аб сумеснай кінавытворчасці дазволіць стварыць выгадныя ўмовы для ўдзелу ў афіцыйных праектах такога кшталту.

У межах новага падыходу да міжнароднага супрацоўніцтва і сумеснай вытворчасці ў галіне кіно Беларусь павінна стаць удзельнікам Еўрапейскай канвенцыі аб сумеснай кінавытворчасці, а таксама падрыхтаваць прававую аснову для вызначэння канцэпцыі «нацыянальнага фільма» (абавязковае юрыдычнае патрабаванне для ўдзелу і атрымання выгады з афіцыйнай сумеснай кінавытворчасці).

#### 5.4.2 Сярэднетэрміновыя дзеянні

1. Стварыць каардынацыйны цэнтр падтрымкі і садзейнічання інтэрнацыяналізацыі.

Гэты цэнтр будзе выконваць пасрэдніцкую функцыю для выканання двух дакладна сфармуляваных задач: павышэнне дасведчанасці і развіццё патэнцыялу сектара ўнутры краіны і прасоўванне беларускай ІКТ за мяжой. Сектар мае патрэбу ў падтрымцы для рэалізацыі міжнародных праектаў: забеспячэнне інфармацыяй і кантактамі, у прыватнасці за кошт вядзення абнаўляльнай базы даных партнёраў, інвестараў, сетак, кансорцыумаў і праектаў; наладжванне сувязяў з міжнароднымі кампаніямі; забеспячэнне коўчынгу і навучання для супрацоўніцтва, экспартных працэдур, распрацоўкі і ўкаранення ноў-хаў; ідэнтыфікацыя і распрацоўка дадткаў для атрымання доступу да міжнародных крыніц фінансавання. Далей неабходна распрацаваць план камунікацыі і брэндынгу для прасоўвання інтарэсаў краіны за кошт фонду талентаў, кантэнту, прадуктаў і паслуг ІКТ. Арганізацыя прэзентацый і мерапрыемстваў ІКТ у краіне і за мяжой. У дадзеным выпадку таксама рэкамендуецца аб'яднаць намаганні з органамі ўлады ў галіне турызму: спецыялісты ў галіне культурнага турызму выступаюць у якасці адной з асноўных мэтавых груп.

1. Неабходна распрацаваць эфектыўную схему выкарыстання грантаў і арганізацыі абменаў для ўдзелу ў міжнародных праектах.

Гнуткая схема грантаў, якая выкарыстоўваецца на рэгулярнай аснове (некалькі раз на год), дазволіць здзяйсняць паездкі за мяжу з наступнымі мэтамі: пошук партнёраў і сустрэчы з партнёрамі, стварэнне сеткі дзелавых сувязяў і кантактаў, удзел у стажыроўках і выставах, на міжнародных кірмашах і фестывалях, у тым ліку ў складзе місій.

1. Падтрымка перакладаў і дубляжу на беларускай мове з мэтай развіцця нацыянальнай культуры.

Неабходна арганізаваць пераклад і дубляж работ замежных аўтараў і кантэнту на беларускую мову; а таксама пераклад работ беларускіх аўтараў на іншыя еўрапейскія мовы.

# ДАДАТАК A: бібліяграфія

Савет Еўрапейскага Саюза (2015 г.). Агульныя падыходы ў ІКТ для стымулявання інавацый, эканамічнай устойлівасці і сацыяльнай інтэграцыі. Заключэнні Савета, Брусель.

http://eur-lex.europa.eu/legal-content/EN/TXT/HTML/?uri=CELEX:52015XG0527(03)&from=EN

Кадаванне культуры Усходняга партнёрства (2015 г.) Культурны код Усходняга партнёрства: Беларусь, Малдова і Украіна. Форум грамадзянскай супольнасці Усходняга партнёрства пры садзейнічанні Еўрапейскай камісіі, NEA-Нацыянальны фонд дэмакратыі, Брусель

http://www.kultura.org.ua/wp-content/uploads/Publication\_concept\_road-maps\_eng.pdf

Форум грамадзянскай супольнасці Усходняга партнёрства (2015 г.). Справаздача аб стане сродкаў масавай інфармацыі ў краінах Усходняга партнёрства. Еўрапейская камісія, Брусель

https://baj.by/sites/default/files/analytics/files/report\_on\_state\_of\_media\_in\_eap\_countries\_final\_version.pdf

Рэгіянальная група па маніторынгу і нарошчванні патэнцыялу Усходняга партнёрства (RMCBU) (2013 г.) Базавая аналітычная справаздача па сектары культуры і культурнай палітыцы Рэспублікі Беларусь. Кіеў

http://library.euneighbours.eu/content/analytical-base-line-report-culture-sector-and-cultural-policy-belarus

Кампанія Ernst & Young (2015 г.) Культурныя часы: Першая сусветная карта індустрыі культуры і творчасці, СІЗАК – Міжнародная канфедэрацыя таварыстваў аўтараў і кампазітараў.

http://www.ey.com/Publication/vwLUAssets/ey-cultural-times-2015/$FILE/ey-cultural-times-2015.pdf

Сетка Eurocities і кампанія Kea (2016 г.) Паспяховыя інвестыцыі ў культуру ў еўрапейскіх гарадах і рэгіёнах: каталог тэматычных даследаванняў. Еўрапейская камісія, Брусель

http://nws.eurocities.eu/MediaShell/media/Catalogue\_03122015.pdf

Еўрапейская камісія (2016, частка а). На шляху да больш эфектыўных фінансавых экасістэм: інавацыйныя фінансавыя інструменты ў культурным і крэатыўным сектары. Адкрыты метад каардынацыі (OMC), Працоўная група па доступе да фінансаў для культурнага і крэатыўнага сектара, Брусель

http://ced-slovenia.eu/wp-content/uploads/2016/03/2015-Good-PracticeReport\_CCS\_Access-to-Finance.pdf

Еўрапейская камісія (2016, частка b). На шляху да стратэгіі ЕС па развіцці міжнародных адносін у сферы культуры. Паведамленне, падрыхтаванае сумесна з Еўрапейскім парламентам і Еўрапейскім саветам, Брусель.

http://eur-lex.europa.eu/legal-content/EN/TXT/HTML/?uri=CELEX:52016JC0029&from=EN

Еўрапейская камісія (2017 г., частка а). Даследаванне развіцця аўдыторыі: як зрабіць аўдыторыю цэнтрам культурных арганізацый. Брусель

https://publications.europa.eu/en/publication-detail/-/publication/cc36509d-19c6-11e7-808e-01aa75ed71a1

Еўрапейская камісія (2017 г., частка b). Складанне карт вытворча-збытавых ланцугоў у крэатыўнай індустрыі. Даследаванне эканомікі культуры ў эпоху лічбавых тэхналогій, IDEA, KEA, imec-SMIT-VUB, Брусель

http://www.keanet.eu/wp-content/uploads/Final-report-Creative-Value-Chains.pdf

Еўрапейская камісія (2017 г., частка c). Маніторынг культурнай і крэатыўнай прасторы гарадоў. Аб'яднаны даследчы цэнтр, Брусель

https://composite-indicators.jrc.ec.europa.eu/cultural-creative-cities-monitor/media/c3monitor2017.pdf

Еўрапейская сетка крэатыўных хабаў (2016 г.) Як працуе праца: пералік эфектаў, Nova Iskra/Kulturni Kod, Бялград

http://creativehubs.eu/wp-content/uploads/2016/10/How\_Work\_Works-Publication-PDF\_Preview.pdf

Еўрапейскі культурны фонд і Фонд Германа Маршала (2007 г.). Падтрымка культурных актараў зменаў у Беларусі, Малдове і Украіне. Група даследчыкаў усходніх краін, Яэль Ахана, Амстэрдам/Вашынгтон

https://static1.squarespace.com/static/526e5978e4b0b83086a1fede/t/531db9b6e4b00720a4785e04/1394457014525/supporting\_cultural\_actors\_change\_belarus\_moldova\_ukraine.pdf

Еўрапейскі культурны фонд і Фонд Германа Маршала (2008 г.). Культура і змены ў Беларусі. Група даследчыкаў усходніх краін, Яэль Ахана, Амстэрдам/Вашынгтон

http://trends.gmfus.org/doc/GMF\_WP\_Belarus\_web.pdf

Еўрапейскі культурны фонд (2016 г.) Іншая Еўропа, Амстэрдам

http://www.culturalfoundation.eu/library/another-europe

Еўрапейскі парламент (2016 г.) аб паслядоўнай палітыцы ЕС у індустрыі культуры і творчасці. Праект дакладу, Брусель

http://www.epgencms.europarl.europa.eu/cmsdata/upload/917376cb-a70a-4a9c-8d26-375ca5a730ff/Morgano\_Ehler\_report.pdf

KANTOR (2015) - Статус кіно і аўдыёвізуальных індустрый у краінах Усходняга партнёрства. Еўрапейская камісія, Брусель

https://europa.eu/capacity4dev/hiqstep/document/situation-cinema-and-audiovisual-industries-eastern-partnership-countries

ЛАЗАРЭНКАВА, Маргарыта (2017 г.) Ініцыятыва «Крэатыўныя гарады і рэгіёны»: Справаздача па Светлагорску. Праграма ЕС-УП «Культура і крэатыўнасць». Кіеў

*https://www.culturepartnership.eu/upload/editor/2017/Research/Creative\_Svetlogorsk\_ENG.pdf*

Падрыхтоўчая праца «Культура ў знешніх адносінах ЕС» (2014 г.) Кантэкстная нататка па Беларусі, Даміен Хэлі і Я. Радж Ісар, Брусель

http://ec.europa.eu/assets/eac/culture/policy/international-cooperation/documents/country-reports/belarus\_en.pdf

САКО, П'ер Луіджы (2011 г.) «Культура 3.0: Новая перспектыва праграмавання структурных фондаў ЕС на 2014-2020 гг.», Красавік 2011 года, Еўрапейская сетка экспертных цэнтраў у галіне культуры, Брусель.

http://www.interarts.net/descargas/interarts2577.pdf

СТУРЭЙКА, Сцяпан (2017 г.) Справаздача аб развіцці сектара культурнай спадчыны ў Беларусі. Праграма ЕС-УП «Культура і крэатыўнасць», Кіеў

https://www.culturepartnership.eu/upload/editor/2017/Policy%20Briefs/report\_cultural%20heritage\_stureika\_08.2017.pdf

Творчая кансультацыя TF (2015 г.) Эфекты культурных і крэатыўных індустрый у Еўропе, Лондан

https://ccspillovers.wikispaces.com/file/view/Cultural+and+creative+spillovers+in+Europe+-+full+report.pdf

Публічная кансультацыя Tera Consultants (2014 г.) Эканамічны ўнёсак індустрыі творчасці ў ЕС: рост ВУП і стварэнне працоўных месцаў.

http://www.teraconsultants.fr/en/issues/The-Economic-Contribution-of-the-Creative-Industries-to-EU-in-GDP-and-Employment

# ДАДАТАК B: СПІС Удзельнікаў семінараў, гутарак і наведванняў аб'ектаў

**г. Мінск, 24-25 кастрычніка 2016 г.**

**Арганізацыя**

Аліна Дзеравянка, праграма ЕС і Усходняга партнёрства «Культура і крэатыўнасць»

***Інтэрв'ю і сустрэчы***

Аляксандр Адамянц, Еўрапейскі каледж Liberal Arts

Андрэй Лянкевіч, «Месяц фатаграфіі ў Мінску»

Анжаліка Крашэўская, «АРТ Карпарэйшн» (фестывалі TEART, Лiстапад)

Ганна Чыстасердава, Галерэя «Ў»

Ганна Пазняк, фестываль Freaky Summer Festival

Ганна Самарская, выкладчык, кіраўнік праекта Auditorium

Ігар Сукманаў, кінафестываль «Лістапад»

Ігар Логвінаў, выдавецтва «Логвінаў»

Ірына Дзям'янава, Нацыянальная кінашкола і кінастудыя «Беларусьфільм»

Маргарыта Лазарэнкава, лофт-праект «Бэлькі»

Яся Каралевіч-Картэль, часопіс Citydog

Насця Хамянкова, стартап-клуб «Імагуру»

Вольга Шпарага, Еўрапейскі каледж Liberal Arts

Рыма Япур, моладзевы бізнес-інкубатар

Улад Віталічка, «ЕўраБеларусь»

Вадзім Жук, «Студыя 67», «Корпус 8»

Валянціна Кісялёва, Галерэя «Ў»

Уладзімір Карагін, ГА «Мінскі сталічны саюз прадпрымальнікаў і працадаўцаў»/СЮА «Рэспубліканская канфедэрацыя прадпрымальніцтва»

Юлія Дарашкевіч, арт-цэнтр «ЦЭХ»

***Калектыўныя абмеркаванні з прадстаўнікамі творчых індустрый***

Агнія Асановіч, праект Play Hello City

Анастасія Курыленка, музей мініяцюр «Краіна міні»

Ганна Ражанцова, фестываль кароткаметражнага кіно Cinema Perpetuum Mobile, цэнтр развіцця логікі і рашэння лагічных задач LogicLike.com

Дар'я Язэпава, стартап-хаб «Імагуру»

Ірына Лукашэнка, Галерэя «Ў»

Юлія Мацкевіч, фатограф-фрылансер

Кацярына Ажгірэй, праект unemploee.by

Надзея Ількевіч, Цэнтр культурнага менеджменту «Гяфіра»

Вольга Кавалеўская, Беларускі саюз архітэктараў

***Наведванні аб'ектаў***

Лофт-праект «Бэлькі»

Галерэя «Цэх»

Крэатыўны хаб «Корпус 8»

Стартап-хаб «Імагуру»

вуліца Кастрычніцкая

Галерэя «Ў»

Моладзевы бізнес-інкубатар (вул. Чапаева, 3)

Macintosh HD:WORK:EU:BRAND_MATERIALS:LOGOS:Culture_logo_ENG.eps

# ЗАЎВАГА

Падрыхтоўка справаздачы ажыццяўляецца ў межах праграмы Еўрапейскага саюза і Усходняга партнёрства «Культура і крэатыўнасць». Змест справаздачы не адлюстроўвае афіцыйны пункт гледжання Еўрапейскага саюза. Адказнасць за выкладзеную ў справаздачы інфармацыю і выяўлены пункт гледжання цалкам ускладаецца на аўтара.

Мэтай праграмы ЕС-УП «Культура і крэатыўнасць» з'яўляецца падтрымка ўнёску індустрыі культуры і творчасці ва ўстойлівае гуманітарнае, сацыяльнае і эканамічнае развіццё ў Арменіі, Азербайджане, Беларусі, Грузіі, Малдове і Украіне.

Праграма фінансуецца Еўрапейскім саюзам

1. Напрыклад, паведамленне ААН «Аб садзейнічанні развіццю сектараў індустрыі культуры і творчасці і росту занятасці ў ЕС» (2012 г.) паведамленне ААН «Аб культурнай спадчыне» (2014) і рэзалюцыя Еўрапейскага парламента «Аб паслядоўнай палітыцы ЕС у індустрыі культуры і творчасці» (2016 г.). [↑](#footnote-ref-1)
2. ЮНЕСКА – Арганізацыя Аб'яднаных Нацый па пытаннях адукацыі, навукі і культуры; ЮНКТАД – Канферэнцыя Арганізацыі Аб'яднаных Нацый па гандлі і развіцці; ПРААН – Праграма развіцця Арганізацыі Аб'яднаных Нацый. [↑](#footnote-ref-2)
3. Кампанія Tera Consultants (2014 г.) Эканамічны ўнёсак індустрыі творчасці ў ЕС: рост ВУП і стварэнне працоўных месцаў. [↑](#footnote-ref-3)
4. Кампанія Ernst & Young (2015 г.) Культурныя часы: першая сусветная карта індустрыі культуры і творчасці, СІЗАК – Міжнародная канфедэрацыя таварыстваў аўтараў і кампазітараў. [↑](#footnote-ref-4)
5. https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/european-semester/framework/europe-2020-strategy\_en [↑](#footnote-ref-5)
6. Заключэнне Савета па тэме «Агульныя падыходы ў ІКТ для стымулявання інавацый, эканамічнай устойлівасці і сацыяльнай інтэграцыі» (2015 г.) [↑](#footnote-ref-6)
7. Паведамленне Еўрапейскай камісіі (2010 г.) аб еўрапейскай стратэгіі эканамічнага развіцця «Еўропа 2020» – «Інавацыйны Саюз». [↑](#footnote-ref-7)
8. http://creativehubs.eu [↑](#footnote-ref-8)
9. http://www.creativetracks.org [↑](#footnote-ref-9)
10. https://composite-indicators.jrc.ec.europa.eu/cultural-creative-cities-monitor/ [↑](#footnote-ref-10)
11. Еўрапейская камісія (2016 г.): «На шляху да стратэгіі ЕС па развіцці міжнародных адносін у сферы культуры». [↑](#footnote-ref-11)
12. Акрамя таго, у межах праграмы Еўрапейскага саюза і Усходняга партнёрства «Культура і крэатыўнасць» былі падрыхтаваныя нацыянальныя справаздачы па падгалінах для атрымання дадатковай інфармацыі аб культурнай спадчыне, аўдыёвізуальным мастацтве/кінематографе, выканаўчых відах мастацтва і літаратуры. Акрамя таго, у межах рэалізацыі рэгіянальных перспектыў развіцця ІКТ у кожнай з шасці краін быў абраны свой крэатыўны цэнтр (горад або рэгіён): Сісіян (Арменія), Шамкір (Азербайджан), Светлагорск (Беларусь), Мцхета-Мтыянеты (Грузія), Архей (Малдова) і Косаў (Украіна). Нарэшце, Праграма прадугледжвае запуск ініцыятывы па паляпшэнні культурных паказчыкаў, якая рэалізуецца ў большасці краін Усходняга партнёрства, дзе будзе падрыхтаваны аналіз культурнага, эканамічнага і сацыяльнага ўнёску ІКТ. Гл. дадатковую інфармацыю на вэб-сайце: http://www.culturepartnership.eu/ [↑](#footnote-ref-12)
13. артыкул 2, глава I Рэгламенту Еўрапейскага парламента і Савета 1295/2013 ад 11 снежня 2013 года, якая вызначае праграму «Крэатыўная Еўропа» (2014-2020 гг.) [↑](#footnote-ref-13)
14. Прыклады былі адабраныя ў адпаведнасці з задачамі, прааналізаванымі з выкарыстаннем літаратуры і на падставе экспертных ведаў. [↑](#footnote-ref-14)
15. «Культура 3.0: Новая перспектыва праграмавання структурных фондаў ЕС на 2014-2020 гг.», красавік 2011 года, Еўрапейская сетка экспертных цэнтраў у галіне культуры, Брусель. [↑](#footnote-ref-15)
16. П'ер Луіджы Сако, 2011 г. «Культура 3.0: Новая перспектыва праграмавання структурных фондаў ЕС на 2014-2020 гг.» Еўрапейская сетка экспертных цэнтраў у галіне культуры. Дакумент за красавік 2011 г. http://www.interarts.net/descargas/interarts2577.pdf [↑](#footnote-ref-16)
17. Нядаўна праведзенае ў Малдове даследаванне, накіраванае ў тым ліку на вымярэнне эканамічнага ўплыву ІКТ, пацвердзіла яе патэнцыял. «Садзейнічанне павышэнню канкурэнтаздольнасці Малдовы: выбар двух індустрый», Агенцтва ЗША па міжнародным развіцці, Малдова, 2016 г. [↑](#footnote-ref-17)
18. http://kreativ-bund.de [↑](#footnote-ref-18)
19. https://www.gov.uk/government/groups/creative-industries-council [↑](#footnote-ref-19)
20. http://www.brainport.nl/ [↑](#footnote-ref-20)
21. Заключная справаздача па рэалізацыі ініцыятывы «Крэатыўныя гарады і рэгіёны» ў Светлагорску: https://www.culturepartnership.eu/ru/article/report-svetlogorsk [↑](#footnote-ref-21)
22. http://www.innovationclusters.no [↑](#footnote-ref-22)
23. https://opp.gov.pt [↑](#footnote-ref-23)
24. https://www.culturemapmalta.com/ [↑](#footnote-ref-24)
25. http://creativebelarus.org/ [↑](#footnote-ref-25)
26. http://balkiproject.com/creativemap [↑](#footnote-ref-26)
27. http://vitebsk4.me [↑](#footnote-ref-27)
28. http://urbanist.by [↑](#footnote-ref-28)
29. http://www.movananova.by [↑](#footnote-ref-29)
30. http://www.incredibol.net/ [↑](#footnote-ref-30)
31. http://www.subtopia.se/ [↑](#footnote-ref-31)
32. http://telliskivi.eu [↑](#footnote-ref-32)
33. http://novaiskra.com/ [↑](#footnote-ref-33)
34. http://www.poligon.si/ [↑](#footnote-ref-34)
35. http://ygallery.by [↑](#footnote-ref-35)
36. http://www.bo-promo.com/korpus/ [↑](#footnote-ref-36)
37. http://balkiproject.com [↑](#footnote-ref-37)
38. https://imaguru.co [↑](#footnote-ref-38)
39. http://cech.by і http://mfm.by [↑](#footnote-ref-39)
40. http://www.ok16.by/ [↑](#footnote-ref-40)
41. https://www.ranak.by/ [↑](#footnote-ref-41)
42. У дакладзе працоўнай групы АMК дзяржаў-членаў ЕС «На шляху да больш эфектыўных фінансавых экасістэм» змяшчаецца апісанне гэтай праблемы і даюцца метадычныя рэкамендацыі па яе ліквідацыі. [↑](#footnote-ref-42)
43. http://www.pmv.eu/nl/financiering-voor-ondernemers/leningen/cultuurinvest [↑](#footnote-ref-43)
44. http://www.start-invest.be [↑](#footnote-ref-44)
45. https://www.aws.at/foerderungen-1/vinci-voucher-in-creative-industries/ [↑](#footnote-ref-45)
46. http://www.lottery.culture.gov.uk/ [↑](#footnote-ref-46)
47. https://www.talaka.by [↑](#footnote-ref-47)
48. http://ulej.by [↑](#footnote-ref-48)
49. http://cike.sk/en/project/escalator [↑](#footnote-ref-49)
50. http://www.otelo.or.at/ [↑](#footnote-ref-50)
51. http://www.kurybinespartnerystes.lt/ [↑](#footnote-ref-51)
52. https://www.rca.ac.uk/research-innovation/innovationrca/ [↑](#footnote-ref-52)
53. https://www.ttu.ee/mektory-eng [↑](#footnote-ref-53)
54. http://fly-uni.org [↑](#footnote-ref-54)
55. http://en.artcorporation.by/project/school/ [↑](#footnote-ref-55)
56. http://eclab.by [↑](#footnote-ref-56)
57. http://canal180.pt/en/ [↑](#footnote-ref-57)
58. http://www.helmet.fi/ [↑](#footnote-ref-58)
59. http://www.kinodvor.org/ [↑](#footnote-ref-59)
60. http://opgang2.dk/ [↑](#footnote-ref-60)
61. http://www.laznianowa.pl/ [↑](#footnote-ref-61)
62. https://dublin.sciencegallery.com/education [↑](#footnote-ref-62)
63. http://citydog.by [↑](#footnote-ref-63)
64. https://www.facebook.com/pg/cafecultura.by [↑](#footnote-ref-64)
65. http://partisanmag.by [↑](#footnote-ref-65)
66. Праграма «Кіеўская ініцыятыва»; умацаванне крэатыўных індустрый у Арменіі, Азербайджане і Грузіі: напрыклад, «Heritage Crafts – агульная платформа развіцця»; «Кніжнаяп латформа»; «Чарнаморская анімацыйная праграма»; «Давайце пагаворым пра фільм на Паўднёвым Каўказе!» [↑](#footnote-ref-66)
67. Беларусь, Грузія, Малдова і Украіна [↑](#footnote-ref-67)
68. https://www.go-international.at/ [↑](#footnote-ref-68)
69. https://tmw.ee [↑](#footnote-ref-69)
70. http://cultura.gencat.cat/ca/departament/estructura\_i\_adreces/organismes/icec/ [↑](#footnote-ref-70)
71. http://www.flandersdc.be/nl/promotie [↑](#footnote-ref-71)
72. http://nordicmusicexport.com [↑](#footnote-ref-72)
73. http://www.creativebusinesscup.com/ [↑](#footnote-ref-73)
74. http://www.creativetracks.org/ [↑](#footnote-ref-74)
75. http://creativehubs.eu/ [↑](#footnote-ref-75)
76. http://www.effe.eu/ [↑](#footnote-ref-76)
77. https://ec.europa.eu/programmes/creative-europe/ [↑](#footnote-ref-77)
78. http://listapad.com [↑](#footnote-ref-78)
79. http://www.bfw.by [↑](#footnote-ref-79)
80. Ініцыятыва стартавала ў беларускім горадзе Светлагорску. [↑](#footnote-ref-80)
81. Уключае большую частку культурных і крэатыўных рэсурсаў. Даведнік па складанні карт і стратэгіі для крэатыўных гарадоў і рэгіёнаў, Лія Гілардзі, праграма ЕС-УП «Культура і крэатыўнасць», 2017 г. [↑](#footnote-ref-81)